text:
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia


c: text/html

text:
Sanc
Il sanc al è un fluit dal cuarp specializât (tecnicamentri un tiessût), compost di un licuit clamât plasme, e di une part corpuscolâr fate di celulis dal sanc che a son in sospension dentri tal plasme. Lis celulis che a son tal sanc a son globui ros, o eritrocits, globui blancs, che a includin leucocits e linfocits, e plachetis o trombocits. Il plasme al è pe plui part aghe cun dentri proteinis in soluzion, sâl e altris sostancis, e al è il 55% dal intîr volum dal sanc. I mamifars a àn sanc ros, che al è di colôr ros brilant cuant che al è ossigjenât, par vie de emoglobine. Cierts animâi, come par esempli il Limulus polyphemus, un gjenar di masanetis, a doprin la emocjanine par puartâ l'ossigjen, invezit de emoglobine.
Lis celulis plui abondantis tal sanc a son i globui ros. Chescj a contegnin la emoglobine, une proteine che e conten fier e facilite il traspuart dal ossigjen di un puest dulà che e je abondance ai tiessûts che a'nd àn bisugne. La anidride carboniche e je invezit traspuartade dissiolte tal plasme. I globui blancs a judin a resisti a lis infezions e ai parassits, lis plachetis a son impuartantis pe coagulazion dal sanc.
Il sanc al cor ator tal cuarp par mieç de azion di pompe dal cûr. Il sanc arteriâl al puarte l'ossigjen de arie ispirade ai tiessûts dal cuarp, e il sanc venâl al puarte vie la anidride carboniche (o diossit di carboni), un prodot di scart dal metabolisim celulâr, fintremai ai polmons di dulà che e vignarà espirade.
L'agjetîf doprât pal sanc al à il prefìs emo- o emato-, che a vegnin de peraule grêc "aἷua", che al vûl dî propi "sanc". La peraule sanc e ven fûr invezit dal latin sanguis, sanguinis.
Si podin in curt dâ chescj dâts numerics pal sanc uman:
- i globui ros o eritrocits a son 4.2-6 milions par mm cubic;
- i globui blancs o leucocits a son 4.000-10.000 par mm cubic;
- lis plachetis o trombicts a son 200.000-300.000 par mm cubic;
- il plasme al è il 55-60% dal sanc;
- il plasme al è pal 90% aghe;
- i globui ros a son costituîts pal 65% di aghe e pal 35% di sostancis solidis (95% di emoglobine e 5% di lipits, enzims);
- il pês specific dal sanc al è di 1.055 kg/l;
- il rapuart carboni/azot (C/N) tal sanc al è di cirche 3;
- l'azot al costituìs il 10-14% dal sanc;
- il fosfar tal sanc al è di 2.5-5.0 mg/dl tai adults e 4.0-7.0 mg/dl tai fruts.

robotstxt: allowed

filter: keep


text:
Al è za un pôc di timp che no rivìn a scrivi nuie tal nestri blog. Plui di cualchidun che nus lei nus à scrit e nus à domandât il parcè.
Al è dome un banâl (si fâs par mût di dì…) probleme di timp. Cundut che robis di scrivi tai ultins mês a’nd jerin une vorone, no vin rivât a fâlu. Chi di cualchi setemane lis robis a varessin di lâ in miôr e duncje o varessin di tornâ a meti sù cualchi articul gnûf.
Par intant – stant che la cuistion e je simpri di atualitât – o tornìn a cjapâ sù un articul che o vevin scrit za uns pôcs di agns indaûr e che lu vevin tornât a publicâ tal 2016.
Cun di fat, stant che chest an lis celebrazions de Fieste de Patrie a son stadis metudis adun ancjemò cun plui snait e cun plui cussience che tal passât plui resint e che in tancj di lôr, ancjemò plui di prime, ancje par chel, a àn la bandiere dal Friûl, o tornìn a invidâ dutis e ducj a meti fûr la bandiere dal Friûl, pai 25 di Avrîl, pal prin di Mai e pai 9 di Mai.
La Fieste de Liberazion, chê dal lavôr e chê de Europe a son trê fiestis furlanis, pe storie ma ancjemò di plui pe atualitât e pal avignî. E par chel a van memoreadis a la furlane e cu la bandiere dal Friûl.
RESISTENCE, LIBERAZION, EUROPE, FRIÛL. CUANT CHE IL LUNARI AL JUDE A CAPÎ
Prin di Mai, 9 di Mai e 25 di Avrîl: fiestis furlanis
Ogni mês si fâs la lune e ogni dì si impare une. Cun di plui, ogni dì, o almancul ogni setemane, a son un inovâl o une ricorence di memoreâ. Il lunari, massime chest an, al ufrìs une schirie di datis che a son pardabon impuartantis, o ben che cussì a vegnin calcoladis.
La ocasion par fâ fieste e soflâ dentri de trombe de retoriche e ven simpri cjapade sù, in cualchi câs ancje cuntun boreç che al somee in chel stes moment masse esagjerât e masse pôc justificât. Chês par ricuardâ, capî, resonâ, discuti, cognossi e pensâ, invezit, si lis cjape sù con mancul facilitât.
Lu vin viodût plui voltis propit in chescj ultins mês. Su chest sfuei o vin za marcât, un mês indaûr, cemût che ancje pai 3 di Avrîl, moment bon par pandi une braure furlane libare, positive e dinamiche, nol è mancjât cui che al è rivât a esprimi il so “Furlan Pride” dome a sotan vie: poleç e no acuile.
No si podeve pratindi miôr cualchi setemane prime, pai 150 agns de proclamazion dal Ream di Italie: anzit, al à fat maravee che al sedi stât almancul un piçul svôl di acuile, ancje se in realtât al jere chel di un dordul.
Par no fevelâ de memorie platade, e tornade a discuvierzi, de “Joibe Grasse” dal 1511. In chel câs la fieste e je stade fate ma la retoriche e je lade inte direzion contrarie e cussì al è stât dit che al jere un fat storic impuartant ma che no si veve di fâ masse scjas par vie di dute chê violence e dut chel sanc. Propit chest an che a massalicis e becjârs ur vegnin garantididis cetantis celebrazions “in pompa magna”!
Une ocasion che e je buine par ricuardâ, resonâ e fâ fieste, cun sintiment e cence pôre, e rive de zornade di vuê. Propit ai 9 di Mai al cole l’inovâl di chel che al ven calcolât tant che l’inviament concret de costruzion de unitât europeane. In chê dì dal 1950 il Ministri pai afârs forescj dal Stât francês, Robert Schuman, al veve sclarît che cul metisi adun si podeve sghindâ il pericul di gnûfs conflits e creâ lis cundizions par un bon disvilup economic e sociâl e pe incressite de democrazie. Un an plui tart e nassè la Ceca (Comunitât europeane dal Cjarbon e dal Açâl) e di in chê volte, pûr tra contradizions e dificoltâts, o sin rivâts ae Union europeane di cumò. Forsit chest nol è il moment miôr pe Europe, cundut achel cheste dimension, che no pues esisti cence pâs, dirits, unitât e diversitât, e reste chê di riferiment pal Friûl di vuê e par chel di doman. Une Fieste de Europe, duncje, che no pues che jessi ancje fieste furlane.
Il lunari, tai dîs passâts nus à lassât ancje la possibilitât di tornâ a pensâ sul taramot e soredut su la ricostruzion: un model di coesion e partecipazion, soredut par vie che al jere ce che e voleve la int di chenti. Altris datis ancjemò: prin di Mai e 25 di Avrîl. E ancjemò altris ocasions par resonâ in particolâr di lavôr, dirits, paritât, autonomiis, tutele des minorancis, justizie, libertât, solidarietât, Costituzion. Cun passion, cun preocupazion, cun cussience, cun atenzion. Tant a dî: Resistence, Europe, Friûl. Storie e avignî.
EURO FURLAN
eurofurlan@gmail.com
09/05/2011


text:
Archive for the ‘Bete di Spere’
Il 2020 al è daûr a finî, e stant che chest an no podìn bussâsi e cjapâsi a bracecuel par fâsi i auguris, e viodût che la OMS e à dit che nancje saludâsi cul comedon nol va masse ben, pes fiestis o proponarès di tocjâsi ognidun dulà che nol bat il soreli. Cussì no [...]
Posted on on Dicembre 15th, 2020 in
2020, Articoli, Bete di Spere, Dicembar |
No Comments »
Novembar al scomence cui Sants e al va indevant cui Muarts, che a son dome sants che no àn rivât a jessi avonde famôs par vê une dì di fieste dute par lôr.
Di buinore e je fumate, di dì al è frêt, i arbui a àn bielzà molât jù lis fueis, duncje invezit des bielis [...]
Posted on on Novembre 15th, 2020 in
2020, Articoli, Bete di Spere, Novembar |
No Comments »
Otubar al è un mês di racueltis: si cjapin sù chei raps di ue che Setembar nol veve ancjemò madurît ben, lis ultimin panolis, e dopo miluçs, piruçs, foncs, cjastinis.
Ae fin dal mês, cun dut chel ben di Diu, si cjapin sù ancje doi, trê chilos in plui su la belance.
I sants dal mês
◆ Ai [...]
Posted on on Ottobre 15th, 2020 in
2020, Articoli, Bete di Spere, Otubar |
No Comments »
Ancje se a disin che l’an al scomence cun Zenâr, lu savìn ducj che il mês di Setembar al è il vêr mês dai scomençaments.
E tache la scuele, cuntune classe in plui di chel altri an, si tache a lavorâ dopo des vacancis, ma la robe plui impuartante e je che in Setembar si vendeme! [...]
Posted on on Settembre 15th, 2020 in
2020, Articoli, Bete di Spere |
No Comments »
Il mês di Avost al è par solit dedicât aes feriis, o ben a chês setemanis li che i furlans a fermin di lavorâ tal ufici o in fabriche e a tachin a lavorâ a cjase.
Ancje la industrie dal turisim regjonâl si è justade intor di cheste vocazion par fâ sintî mancul fûr di puest [...]
Posted on on Agosto 15th, 2020 in
2020, Articoli, Avost, Bete di Spere |
No Comments »
Sclarìn prime di dut une robe: il mês di Lui al è di ducj, no dome di lui.
Si clame di Lui, ma al è ancje di jê, di cjossul e di cjossule, cence distinzions.
Se o sês feminiscj o fanatics dal “politically correct”, o podês simpri clamâlu “mês di Jê” o “mês di Cualchidun”. Nissun us [...]
Posted on on Luglio 17th, 2020 in
2020, Articoli, Bete di Spere, Lui |
No Comments »
Il mês di Jugn al scomence l’Istât. A sierin lis scuelis… ah, no, scusait.
Po ben, si tache a lâ al mâr! Ah, sì, o vês reson, lassìn pierdi, par cumò.
Ma intant che si studie un mût par meti jù i ombrelons a distance di sigurece, si consolìn cun dutis lis sagris dal mês! Cemût? No?
Cualchi [...]
Posted on on Giugno 30th, 2020 in
2020, Articoli, Bete di Spere, Jugn |
No Comments »
Il mês di Mai al è cognossût in Friûl soredut parcé che, par vie di un zûc di peraulis, si dopre ben in tantis batudis come: “Si, si, ti paiarai il cont tal mês di Mai!”, o “O mi met a diete ai 32 di Mai!”, o ancje “Cuant si podaraial lâ atôr liberamentri, cun [...]
Posted on on Maggio 20th, 2020 in
2020, Articoli, Bete di Spere, Mai |
No Comments »
“Avrîl dolç durmî” al dîs un proverbi. Un proverbi talian, naturalmentri, che in furlan nol à traduzion: nissun vêr furlan, di fat, al pues pensâ che durmî al sedi une robe biele.
Par jessi sigure, o ai controlât ancje sul dizionari di furlan e ce che par talian si disarès “dolç fâ nuie”, par furlan al [...]
Posted on on Aprile 2nd, 2020 in
2020, Articoli, Avrîl, Bete di Spere |
No Comments »
Il mês di Març al è cognossût in Italie pe sô variabilitât: di fat, un proverbi talian al dîs “Març
matucel: cjale il soreli e cjape sù la ombrene”. Un proverbi che chi di noaltris no si è slargjât, prin di dut parcè che par furlan nol fâs rime ma soredut parcè che in Friûl il [...]
Posted on on Marzo 14th, 2020 in
2020, Articoli, Bete di Spere, Març |
No Comments »
Il mês di Zenvrâr nol esist, ma o ai di fâ fente di sì parcè che la Patrie e jes cuntun numar dome pai doi mês di Zenâr e Fevrâr. A Zenvrâr a finissin lis fiestis di Nadâl e al scomence il carnevâl: par fâ fente che al sedi un mês sôl, o podês mangjâ [...]
Posted on on Febbraio 15th, 2020 in
2020, Articoli, Bete di Spere, Zenâr-Fevrâr |
No Comments »
Mandi nono.
Mandi frute, cemût?
Jo ben, nono, gjavant il cjalt e il scjafoiaç.
Eh, e je vere! E pensâ che a Mai o jerin chi a cricâ, cul fûc piât! No si capìs plui nuie cul timp.
Eh, nono: al è colpe dal global warming.
Ben, frute, chel al è sigûr: se tu mangjis vuardi no tu ti judis [...]
Posted on on Dicembre 15th, 2019 in
2019, Articoli, Bete di Spere, Dicembar |
No Comments »


text:
Premi Folkest Alberto Cesa 2019: ai 18 di Zenâr a Udin il tierç apontament dal lunc tour
A van indevant lis selezions nazionâls ai 18 di Zenâr a Udin il tierç apontament dal lunc tour che al finarà a Spilimberc ai 8 di Lui.
Dopo des primis dôs datis di Arezzo e Loano, dentri dal Festival Pifferi, Muse e Zampogne, e de rassegne Racconti d’inverno, e rivarà a Udin la caravane dal Premi Folkest – Alberto Cesa, il concors che al cîr gnûfs talents che a ’sunaran inte ocasion de prossime edizion di Folkest, zuiantsi la pussibilitât di vê un Premi dal Nuovo Imaie di ben cuindis mîl euros pe realizazion di une tournèe.
Ai 18 di Zenâr, vie pal conciert dal vîf a La Girada di vie Baldissera, aromai lûc storic dal cjâf lûc furlan pe musiche acustiche, trê realtâts musicâls si sfidaran a colps di notis: intal ordin Bratiska, The Breeze e Alessandro Lepore.
Bratiska
Gian Luca Bratina al nas e al vîf a Triest cul profum dal mâr e influencis di tantis fatis che a ispirin i tescj des sôs cjançons, che al tache a componi za a cuindis agns. A vincj agns si cjate di colp a ’sunâ intai piano bar e discotechis i ’sucès musicâls dal periodi e intal zîr di pôcs mês al scomence une cariere che lu puartarà a ’sunâ par vincjedoi agns intai locâi miôr dal Nord Italie, Austrie e Slovenie: cul passâ dai agns però lis seradis a deventin pesantis e noiosis, il public insopuartabil, la musiche, imponude e che no je la sô, e devente un pês. Dopo disevot agns dal ultin conciert come cjantautôr e jessint rivât a chê che lui al clame la maggiore età come prostituta musicale, al cjape lis distancis di dut e di ducj e al devente Bratiska, un cjantôr cu la anime punk che al fevele di aiar, vuere, vin, delusions, societât deviade, rosis, pioris e purcits.
The Breeze
The Breeze a son une idee musicâl nas’sude dal incuintri di cuatri amîs che a àn scomençât a ’sunâ insiemi par po decidi di puartâ lis esperiencis passadis e influencis musicâls intune uniche formazion musicâl. Albert al ven dal folk e dal blues, Nick dal alternative rock e de cjançon d’autôr, Pablo de musiche tribâl africane e dal southern rock, Tony dal progressive e de world music. Il grup al propon un repertori che al va dal blues rurâl al rock-blues eletric, dal folk rock ae musiche etniche fint a chê psichedeliche, mantignint simpri un ’sunôr fuart e distint, cun moments eletrics alternâts cun atmosferis acustichis.
Alessandro Lepore
Alessandro Lepore al à scomençât la sô formazion musicâl ’sul piano, continuade ’su lis percussions, par po concentrâsi ’su lis veris grandis passions: la ghitare e il cjant e la creazion di tocs origjinâi. Dopo vê ’sunât par cualchi an in formazions locâls (proponint standard blues, rock, folk ma ancje reggae e funk) la voie di miorâ la sô tecniche e il stîl musicâl lu àn puartât intai Stâts Unîts, a Phoenix (Arizona). Dopo i agns passâts là vie al propon intes sôs cjançons chel che al vîf e che ’tal è ’ator di lui: storiis di amôr e di do, di entusiasims e delusions, dai up and down comuns ae esperience di tancj musiciscj dai nestris dîs.
Une serade tal segn de musiche di cualitât, tra lidrîs e cjançons d’autôr par chest biel conciert che si davuelzarà a La Girada in vie Baldissera a Udin, a scomençâ des 9.15 sore sere vinars ai 18 di Zenâr.
Par informazions: info@folkest.com / www.folkest.com


text:
ATUALITÂT - Furlan, lenghe de justizie in Cechie
«Ma ce isal di cussì strani?» al comente Paolo Petiziol, consul onorari de Republiche Ceche, dal so ufici di Udin «Il ministeri de justizie cec al à dome dade aplicazion a un principi ricognossût aromai za de Europe e de cjarte dai dirits dal om». La cuistion e rivuarde Giorgio Cadorini, nassût a Palme ai 15 di Dicembar dal 1965, e intal Zenâr dal 1991 emigrât in Boemie (dal Avost dal 2005 al è a stâ a Kolín) dulà che al vîf cu la femine e doi fîs (1993 e 1995).
Zorç Cadorini al à continuât a lavorâ pe lenghe furlane ancje lontan dai confins de Patrie te didatiche, tes traduzions e te editorie, in particolâr cu la preparazion di dizionaris, traduzions e dopladure pe television, cors di lenghe par internet.
INCARGHE DAL MINISTERI_ Ma dongje des ativitât ancje academiche, che lu viôt impegnât te Universitât, prime par 13 agns te Facoltât di Filosofie li de Universitât “Carli IV” di Praghe dulà che lu àn clamât a insegnâ furlan e cumò Facoltât di Filosofie e Siencis Naturâls li de Universitât de Slesie a Opava, dal 2000 Zorç Cadorini al è stât acreditât ancje dal Ministeri de Justizie cec che lu à ricognossût tant che interprete uficiâl di lenghe furlane (dal 1994 al jere ancje za pal talian) come che si pues lei dal sît dal ministeri.
RIGNOSSIMENT DOVÛT_ Simpri il consul Petiziol nus conferme «Cuant che il prof. Cadorini mi à domandât un parê, o ai dome fat cualchi verifiche, ma l’acreditament al è rivât cence dificoltâts: dopo dut o sin in Europe e i principis gjenerâi, che a son za ricognossûts, a van rispietâts par dut: nol è ecezionâl il fat che la Republiche di Cechie e vedi fat chest at dovût, pluitost al è avonde curiôs che cualchidun si smaravei e che lu ritegni une concession».
Une maniere di viodi che e varès di insegnâ tant, massime scomençant dal Friûl.
Christian Romanini


text:
Bologne
Bologne (Bulåggna par bolognês) al è un comun di 387.554 abitants, cjâflûc de omonime Citât metropolitane (BO) e de regjon Emilie-Romagne.
E fo la sede di une des primis universitâts (za dal XI secul), e je ancjemò vuê la mete di un grum di students, che a crein une ricjece culturâl e di ideis gnovis e alternativis, fra lis plui amiradis vie pal mont. Bologne e je cognossude ancje pai siei tors e i puartins (che a rivin a 38 km dome tal centri storic, câs unic tal mont), comprindût il plui lunc dal mont, il Portico di San Luca, che cun 3.500 m e 666 arcs al lee il centri storic dentri lis muris cun la basiliche di San Luche, logade parsore di un cuel e ancjemò vuê obietîf di une vore di pelegrinaçs.
Il patron de citât al è San Petroni, che al cole ai 4 di Otubar.


text:
Amichevulis
Par podè alenà i tiei zuiadôrs tes justis posizions e je la pussibilitât di zuiâ lis partidis di alenament se no tu stâs zuiant in Cope. Di solit lis amichevulis a vegnin dopradis par fâ zuiâ e alenâ lis riservis, ma al è ancje un buin mût par provâ gnovis tatichis. O pûr, parcè no, sfidâ il to miôr amî par une cuestion di onôr.
Organizâ une amichevule
Il mût plui sempliç par cjatâ une amichevule al è chel di zontâ la tô scuadre al grup pe amichevulis te pagjine de sifidis. Sielç ce tip di partide e aversari che tu vuelis, e il sisteme al organizarà in automatic une amichevule cuntunaltre scuadre (simpri che tu rispetedis i criteris impuestâts di une scuadre che rispiete i tiei criteris).
Tant che tu sês fûr de cope e che no tu âs bielzà organizât une amichevule, tu puedis sfidâ cualsisei zuiadôr che nol vedi partidis in calendari. Ciertis scuadris e podaressin sedi no disponibilis par vie des preferencis dal lôr gjestôr o par vie dal stât de Licenze di Gjestôr.
Dutis lis tôs sfidis (inclusis lis sfidis ricevudis) a son mostradis sot il menu "Sfidis". Cuant che la sfide e ven acetade, la amichevule a ven zontade aes partidis, e tu puedis sielzi la formazion come al solit.
Amichevulis de pause de stagjon
Durant lis setemanis 15 e 16 de stagjon tu podarâs zuiâ amichevulis jenfri il fin setemane, a pat che no tu zuiedis lis cualificazions.
Durant chest periodi, sfidâ cualchidun par une amichevule al sarà un pôc diferent. Cuant che tu fasis la sfide, tu podarâs sielzi se l'amichevule a sarà par durant la setemane o tal fin de setemane.
Il barcon par sfidâ durant il fin de setemane, nol impuarte se a nivel internazionâl o nazionâl, al va dal Lunis aes 06:00 al Vinars aes 23:59.
Tips di amichevulis
A son doi tips di partidis amichevulis: amichevulis normâls e amichevulis cun regulis di cope. Se une partide di cope a finìs in paritât dopo i timps regolamentârs e ancje dopo chei suplementârs si passarà ai rigorôs par decidi il vincidôr.
Amichevulis internazionâls
Tu puedis sielzi di zuiâ fûr de nazion, o invidâ une scuadre di un Paîs forest tal to stadi. Se tu zuis fûr cjase la partide a vignarâ zuiade a la ore locâl dal stadi. Par esempli se tu zuis in Portugal, la partide a vignarâ zuiade te ore de partidis dal miercus dal Portugal (par esempli 9.45pm Ore Europee centrâl CET).
Nol impuarte dulà che tu zuis, la scuadre e partirà simpri aes 6:00 (CET) dal Martars e a tornarà aes 8:00 (CET) dal Joibe. Lis amichevulis internazionâls a puedin jessi organizadis no dopo Martars, e no tu puedis organizâ une gnove prime che la tô scuadre e sedi tornade cjase il Joibe. Se la tô scuadre no à zuiât une amichevule internazionâl, tu puedis scomençâ a prenotâ une pe prossime setemane a partî de Joibe aes 6:00.
Ogni viaç tal forest ti coste 6 000 US$, ma di che altre bande lis amichevulis internazionâls a tirin dongje plui spetadôrs.
Altris robis
i spetadôrs pe amichevulis a son une vore di mancul che no pe partidis uficiâls. lis amichevulis cun regulis di cope a tirin dongje plui int des amichevulis normâls, e lis amichevulis internazionâls ancjemò di plui.
La fidance in se stes e il spirit di scuadre no vegnin influençâts, cussì come i tifôs e il lôr umôr. Par di plui il riscli di infortuni al è plui bas, viodût che e je dome une amichevule.
Zuiâ in cjamp neutri
Se tu vuelis zuiâ une amichevule cence che nissune scuadre e vedi il vantaç dal cjamp di cjase, tu puedis zuiâ in cjampi neutri. Se tu zuis intune stadi de tô regjion tu varàs simpri il vantaò dal cjamp di cjase (ancje se tu sês metût come scuadre in trasfierte). Il paron dal stadi nol vuadagnarà nuie de partide amichevule.
Nol impuarte dulà che tu zuis. Cualsisei partide zuiade cuin tri une scuadre foreste e conte come amichevule internazionâl.


text:
5 coments On Une biele fieste
-
-
Nellooo! Mi atu sintude? Ma ese nostalgje di timps pasats o setu restat tant giovin e nome cui cjavei un tic blancs??? I compliments ormai no rivi plui a fatei.Ce si podiel di' a un cal ries a scrivi cusi'e che al rive a fa' rivivi chistes fiestutes come se a fos pasade nome qualchi zornade e invezit a son pasats almancul 50 agns???Continue Nello e vonde… A chei di Contecurte invezit i gionti….Bisugne veramenti tignilu stret stret che un che al sa' scrivi cussì nol podara' nassi ogni di'..Perdonaimi dal mal scrit.Mariangela de Campo
-
Biele conte che nus ripuarte ai nestris plui vivarôs agns de zoventût. E je simpri stade cussì. In dutis lis epochis si scugnì lassâ pas ai zovins, a son come une ruede in rive ju, e cjape sot dut ce che cjate te sô strade.
Mandi Nello e buine permanence in Friûl.
-
Tantis diferencis, ma il fin al jere simpri chel, vere Nelo!! Bepi
Tintine tintone…No balistu Pieri…si, si che jo bali, al è pieç ch'a ti cjali…..ce fâstu ninine, ce fâstu la sù… al è un gjat su pes scjalis ch'al côr su e jù…je Lusie vedrane cul Zef di Segnâ, je e 'l vecjo gabane si vuelin sposâ..
-
Al è simpri biel lei sot de conte i preseaments dai contecurtars o di cui che al lei lis contis. Al un invît a continuâ a scrivi, a cirî la poesie di chel mont che e contin. Chel mont, che par dile cun Bepi, che si ripet simpri te stesse maniere. Ma che al devente plui biel se e savin scrivilu sgarfant jenfri lis sôs storiis la sô poesie. Graciis a Mariagela, a Galliano,a Bepi e a cui che si è dismenteât di firmâsi.


text:
Bepino, che al à il diaul sul copìn, al è trement in dut ce che al fâs, che se al metès ancje a scuele dut l’impegn che al met a fâ malegraciis, al sarès bielzà laureât a dodis agns. Vuê al sta zuiant cun la fionde e no content di tirâ a robis che a stan fermis, al pense ben di cjatâ bersais in moviment, che al è plui dificil cjapâju. Zirant ca e la pal curtîl al sint cocodecâ lis gjalinis tal pulinâr e i ven subit la gole di tirai a lôr, che di sigûr no stan mai fermis.
Al secont o tierç tîr al beche une su la schene, che e tache a cori pal pulinâr come une mate, fasint un casin dal diaul. Cun chest davoi al è dificil becant une ma a fuarce di tirâ al centre une gjaline intal cjâf, che e cole come muarte. Bepino al si rint cont di vêle fate gruesse e al jes di corse dal pulinâr, fasint il gnogno par no dâ tal voli. La gjaline dopo un pôc e rinven, ma e reste come instupidide, lant ca e la pal pulinâr come cjoche; di sigûr il clap i a ofindût il cerviel.
Il nono Sisto, che di lontan al veve viodût Bepino a tirâ cun la fionde a lis gjalinis, al jes di corse dal ort, lu brinche par une orele e cence tancj compliments i dâ doi scufiots e i romp la fionde“Cussì tu imparis a no fâ dal mâl a lis gjalinis!” al sbroche inrabiât.
Il dì dopo Teresine si inacuarç che un dai ûfs tirâts sù de cove al è clop e chest al sucêt ogni dì, fasintle lâ in bestie. Par scuvierzi cuale che e je la gjaline che e fâs l’ûf clop, je e stâ atente e e ten di voli la gjaline che cul sô cocodecâ e vise che e à a pene fat l’ûf. Cun chest ûf e côr in cjase e lu romp, par controlâ se al è bon o se al è clop.
Tal zîr di une setemane e rive a scuvierzi la colpevule e par sierâ i conts i tire il cuel e la met in padiele.
Cumò Teresine no cjate plui ûfs clops in te cove e si met il cûr in pâs, ancje se no savarà mai il parcè che cheste gjaline e veve cheste tare.
Bepino, dopo i scapelots di so nono, al zire a la largje dal pulinâr.
di Pauli Jacuz


text:
Intun paîs dal Friûl di mieç al viveve Checo; al jere un pôc stramp e par chest al jere miôr cognossût come Checo mat.
Nol jere trist e ogni tant ancje al lavorave come sblancjin, ma al jere une vore puartât pal butilion e cussì dispès al tacave un lavôr e no lu puartave a fin. Cuant che la int si è stufade di dâi un acont e no viodi a finî il lavôr, e à dismetût di clamâlu.
Cussì in cjase sô la miserie e faseve di parone, ma dut câs la sô femine che e jere inmò biele e prosperose e spesseave a fâ fruts. No si sa ben se a jerin ducj di Checo o di cualchi benefatôr, che al leve a cjatâle cuntune sporte di verdure o cun cualchi salam.
Checo nol faseve câs e al cjapave dut ce che la providence i mandave.
Ven a stâi che une dì Checo al veve di puartâ i fruts, chei plui granduts, a cjatâ une agne che, pûr di viodiju i veve prometût un pocjis di patatis. Cussì ‘nt cjarie un trê sul cjaruç che al jere simpri peât daûr de moto e che i siervive par puartâ i bidons di colôr o i lens pal spolert, che al leve a fâ dulà che si cjatavin, cence domandâ il permès al paron.
Sô agne e steve intun paîs a cinc chilometris e la strade e jere asfaltade, ma ancje plene di busis.
Checo al veve une vuide une vore vivarose, come il so solit, e se al jere ancje un pôc bevucjât po nol faseve nancje i stops. Po ben, rivât a cjase di sô agne al ferme la moto e si zire par tirâ jù i fruts dal cjaruç.
“Orpo!” i scjampe, “No ‘nd vevio cjariâts trê?”. Sul cjaruç a ‘nd jere nome un. “Forsit ju ai pierdûts pe strade!” al pense. Al zire la moto e al torne indaûr, corint come un sfolmenât.
Fat cualchi chilometri, di lontan al viôt sentâts sul asfalt in mieç de strade i doi fruts, trancuîi come papis e che a riduçavin come nuie fos sucedût.
Checo nol stâ tant a fâsi scrupui par pericul che a vevin riscjât i fruts, ju cjame sù e al torne di buride là di sô agne che ju spiete su la puarte di cjase, cul sac di patatis.
Checo nol à plui pierdût i fruts pe strade; di chê volte ju à simpri peats cul filistrin.
di Pauli Jacuss


text:
Vichipedie:Benvignûts
Benvignût! La Vichipedie e je une enciclopedie scrite cul jutori e la colaborazion dai siei letôrs. Chest sît al è un Wiki, che al vûl dî che ognidun, tu includût, al pues modificâ un articul propite cumò, dome fracant il boton cun scrit parsore cambie che si cjate al inizi de pagjine.
Clariments par altris lenghis (pagjinis plui completis par cumò):
Esplorant la Vichipedie[modifiche il codiç]
Inte Vichipedie a son tancj articui diviers su une vore di argoments, politiche, siencis, storie, musiche, religjon, culture, sport e altris, in gjenar dividûts in categoriis par vê almancul un ninin di organizazion.
Tu puedis ancje cirî intai tescj dai articui. Va juste tal cjamp "cîr" a çampe, scrîf une o plui peraulis e frache su "Cîr". Ogni tant la funzion di ricercje interne e pues jessi disabilitade par gjavâi un pôc di lavôr al server; in chest câs, e vignarà fate une ricercje inte base dai dâts par mieç di Google.
Se tu leis alc che ti plâs un mont, parcè no zontâ une rie inte pagjine di discussion dal articul? Frache il boton discussion (tu puedis cjatâlu inte linie parsore dal articul), e tu vierzarâs la pagjine di discussion. Frache daspò il boton edit this page, o cliche sul + a diestre di edit this page par semplicementri zontâ un gnûf coment. Al è simpri biel vê un riscuintri dal nestri lavôr.
Meti dongje un gnûf articul[modifiche il codiç]
Se tu vuelis scrivi alc di gnûf cjale daurman lis Convenzions di nomenclature, par sielzi ben il titul; daspò, tu puedis creâ la gnove pagjine o fracant un colegament di colôr ros (se al è ros, le pagjine no esist, se al è blu e esist) o scrivint inte bare dai recapits dal to ordenadôr (browser) diretementri il non.
Se tu vuelis vê cualchi sugjeriment su ce articui tu tu podaressis scrivi, cjale inte Pagjine principâl: ducj i leams in ros a son pagjinis che no esistin ancjemò: frache parsore di un di chescj leams e scomence a scrivi!
Cambie[modifiche il codiç]
Ducj a puedin modificâ lis pagjinis de Vichipedie — parfin cheste! Frache juste il colegament cambie al inizi di dutis lis pagjinis (fûr di chês protezudis) se tu tu crodis che a coventin mioraments o par zontâ alc. No ti covente nuie di speciâl; no tu âs nancje di jessi regjistrât e colegât cu la tô identitât. Se tu vuelis fâ cualchi esperiment prime, cence pericui di ‘’incasinâ’’ un articul za presint, va inte pagjine di prove, dulà che tu tu puedis fâ dute le pratiche che ti covente.
Tu tu puedis cjatâ un pôc dificil e stran cheste vie par scomençâ, ma stâ sigûr che al funzione ben!
Dal moment che, par cumò, no son tancj articui in cheste Vichipedie, al è sigûr un argoment par cui tu tu puedis dâ une man. Se no, scomence cjatant i erôrs di ortografie o zontant piçulis robis; l’impuartant al è di no vê pôre, tant dutis lis modifichis a son regjistradis, e si pues simpri tornâ indaûr, s’al covente.
Politichis[modifiche il codiç]
Naturalmentri, come pardut, ancje ca a son un pâr di regulis; lis plui impuartantis a son trê: NPOV, GFDL e civiltât.
- NPOV, ‘’neutral point of view’’, ven a dî, pont di viste neutrâl: i articui ‘nd àn di jessi al pi pussibil imparziâi a mostrâ diferents opinions e ideis su chel argoment.
- Ducj i contribûts de Vichipedie a son publicâts sot de GNU Free Documentation License (GFDL), la licence libare. Chest in mût che la Vichipedie e resti libarementri distribuibil par simpri. Par plasê, no stâ zontâ cualsisei contenût cuviert da copyright cence il permès dal detentôr dal copyright. (Cjale Copyrights par altris informazions).
- Civiltât. Vichipedie funzione cu la colaborazion, e duncje il rispiet di ducj. Par plasê, met in cont prime che al altri sedi in buine fede cuant che no tu sês d’acort cun cualchidun, e reste simpri frêt, no stâ mai cjapatile masse se la discussion si scjalde. E je une buine usance chê di meti ancje un somari par spiegâ i cambiaments e judâ cussì i altris a aprovâ lis modifichis. Se tu viodis che lis modifichis a son stadis gjavadis o cambiadis, spiete un moment prime di ripristinâlis. Controle prime intal storic de pagjine, inte to pagjine di discussion o in chê dal articul par fevelâ dai cambiaments. Cjale ancje Vichichette.
No stâ pierdi il coraç o le fiducie[modifiche il codiç]
Se tu ‘nd âs conflits inte tôs primis esperiencis di modifiche, no stâ molâ dut dome par chest. I conflits e i problemis a capitin in ogni progjet colaboratîf. Cjale lis altris pagjinis di aiût, o domande ai utents plui esperts par scuvierzi cemût vê i miôrs risultâts.
Divertissiti!
Voie di partecipâ ancje tu?[modifiche il codiç]
Ducj cuancj a puedin fâ modifichis, ma a son dai vantaçs in tal creâ une gnove identitât se tu âs gole di contribuî regolarmentri. Par regjistrâsi, cree une identitât.


text:
O sin rivâts insomp e volêso savê une robe? L’Ostîr nol à scrite ancjemò une rie de ultime Conte dal Mês, la conte di Dicembar, il regâl che o fasìn ai iscrits te Liste di Contecurte ai 16 di ogni mês.
O vês za capît de imagjin cuâl che al sarà il teme de conte e dal articul de Coghe Fuguline, ma sperant che la conte e ledi ben e i salti fûr decente, o sin chi par spiâus altris gnovis che o vin tal cjâf par sierâ chest 2020 in ben.
La prime robe al è un regâl par ducj i iscrîts ae nestre Liste che a son rivâts un pôc dopo. O vin decidût che o darìn la pussibilitât di scjamâ ancje lis Contis dal Mês che si son pierdûts, ven a stâi chês dai mês prime. Da rest al ven dongje Nadâl e al è just jessi gjenerôs… Ma si come al è just ancje vê rispiet par chei che a son i nestris fan plui fuarts, lis contis vieris a saran disponibilis dome par un timp limitât. Daspò a saran scanceladis de rêt e no si podaran plui discjamâ. Insome… a nô nus pâr une buine ocasion par cui che al à vût plasê di vê let lis ultimis contis e al vûl recuperâ il storic di cheste aventure durade un an intîr.
E al è propite il câs di dîlu che cui che si iscrîf ae nestre liste di cumò ai 16 di Dicembar al fâs pardabon un afâr! ISCRIVEITSI! Come simpri us visin che al baste someti la direzion di pueste eletroniche achì sul sît e visâsi di fracâ il leam te mail di conferme che us rive daurman.
Ma no je mighe la uniche gnove, eh. O vin pensât che no si pues sierà l’an cence une altre LOTARIE e alore velu li, un altri regâl par i iscrits ae nestre liste di Contecurte. Un altri bon motîf par iscrivisi te Liste, par vê ancje voaltris il vuestri numar pe lotarie; insome, ancje se no savin ancjemò cuâi che a saran i premis ma… o vin tal cjâf alc!
E dopo? Finide cussì? Ma ce! O vin ancjemò cualchi sorprese, ma stin metint adun lis robis. Intant voaltris sparniçait chest articul e soredut invidait la int a iscrivisi ae nestre Liste!
Chei di Contecurte


text:
Pèule puarte-ben
6 coments On Pèule puarte-ben
-
Ben po Barbara, o jeri ancje jo dongje di te cuant che tu âs let la tô letare di cumiât a Gotart. A si sintive che ti displaseve une vorone molâ lis lezions a Codroip, ma pai motîfs che tu âs pandût tu jeris plui che justificade.
Jo o ai vût un grant plasê di veti vût dongje in tes lezions e o varin mût di tornâ a viodisi in cualchi altre ocasion.
Po dopo ti visi ancje che il Cafè Leterari di Codroip, li che o soi soci, al stâ metint adun une serade a Vile Manin, par ricuardâ pre Toni Beline e al vignarà a tabaiâ ancje Gotart Mitri. No mancjarai di invidâti.
Mandi Barbara e continue a scrivi.
-
-
Bepi, un compliment une vore bielonon par une piavote (o soi di divignince venite)e mi scjalde il cûr propit parcè che il furlan e je la lenghe che simpri o 'nd ài bramât di cognossi fintremai che, dongje dai sessante lunaris, o soi lade e colade jenfri lis maselis de bolp…par dopo svualâ intal cîl di professôrs che a coniughin il verp "insegnâ" tal e cual al verp "volê ben"…graciis Bepi
-
Barbara,e je maraveose e grande le to passion pe nestre lenghe,ancje considerant che tu ses oltrane de nestre tiare,e pensa che tancj tra no si vergognin di doprale,strupiant che altre ancjemò biele di puar Dante.Une femine e ten su cuatri cjantons intune cjase,tu tu tegnis ducj cuatri sul Friul.Cun stime e amirazion, Lussian
-
-
Lussian, ninin e masse bon cun me! Par te, Cjossul, la stiçose no je rivade a butâmi fûr de classe, ma mi 'nd à murmujât:"Jo o ai sielt cheste leture e a cui che no i va ben… (à cjalât la puarte!)Il dut sot vôs par no fâsi sintî di chêi altris. I clas le varessin fâte gjoldi un grum..ma forsit al sares stât un tic fûr leç


text:
Nol impuarte se lis liendis, o lis storiis di une volte a sedin veris o no, ma tant che si è fruts al è cussí biel da crodi. A si fasisi films tal cjâf, aventuris tal cûr, a si tache a contâ a di chei che ur plâs di scoltâlis e pôc a pôc a deventin veris storiis di famee, di paîs che daspó magari a deventin tradizions. Come le elare dal basavon.
Le elare dal von e cuvierzeve aromai dut il mûr de stâle e a si jere zontade cun chê dal basavon da un biel pieç. A si viodeve dome le diference tal colôr des fueis. Lis lidrîs, da sot tiere in sù aromai a fasevin dut un, e chest, aben che chê dal von e jere partide vincj agns plui tart e dîs metros plui in là.
Chê dal pari invezit e lave a cucâ fin sot de linde, là che lis cisilis a platavin il lôr nît e il nono al meteve a secjâ lis panolis.
Come ducj i oms de famee, ancje lui al veve di lâ tal bosc a cirî le sô elare da plantâ. So nono i veve dite che sot di un cret lant sù pal mont al podeve cjatâ une biele sorte da tirâ sù.
Chest al jere impuartant parcè che dopo al veve di fâsi amí cun le elare e cressi cun jê, d’Istât e d’Unvier o come in te Vierte cuant che le elare e tache a fâ fûr lis gnovis fueis di chel vert tenar che ducj i arbui e lis cisis li ator a pene che lis viodin a tachin a fâ compagn.
La sô elare e veve lis fueis di trê colôrs e al stave ben di contâ che chel dal basavon al jere il plui scûr, chel dal von al jere plui il clâr e chel di so pari al jere di un ton plui tenar. Chest, i al veve dite sô none, ma aromai lui al crodeve di vêlu inventât di bessôl.
Secont i libris, le elare e pues vivi plui di tresinte agns e chê dal basavon a ‘nt veve bielzà plui di cent e passe ma lui, chel dí, al cjalave le sô elare sul mûr ator dal cancel. Chi e là, un ramaç al si strenzeve cuintri il mûr e i faseve pensâ che il timp al filave, che al veve di lâ e cheste volte, come il pari, il von e il basavon al varès stât vie biacemai dîs agns.
Jenfri un salût ai siei, ancje un maman sore le elare par fâ colâ lis fueis muartis o scancelâ i ricuarts che il vint a nol rivave a distacâ e che i mandis dai siei, su le puarte di cjase, a no rivavin a dî parcé che ur vignive di vaî.
Al veve di lâ. Le elare a sarès lade indenant pal mûr tant che lui al lave indenat cu le vite.
Cuissà in dulà che a saressin rivâts a chi di dîs agns? Al sintive inmó il ghiti des fueis sot dai dêts.
Po, une idee. Parcè no cjoli cun sè un pôc di chel vert, di chê fuarce, di chê voie di vivi, de sô pazience e de sô volontât? I bastave cjoli un ramaçut, une frascjute, metile intun façolet di cjarte bagnât e, involuçât intun sacut di plastiche, al varès tignût trê dîs. Al tornà indaûr e…
Trê dîs dopo, a le plantave in Americhe.
di Jaio Furlanâr
#177


text:
ZENÂR-FEVRÂR ✤ 2020
Zenâr-Fevrâr - PRIME PAGJINE - L’EDITORIÂL. Il gjornâl dai furlans che no si rindin / SALÛT DE DIRETORE. Par afermâ la nestre identitât, sielzêt la “Patrie” / PAGJINE 2 - La miôr tratorie di Milan e je furlane / UNE FURLANE A ROME. Premiade in Campidoglio la “lenghe locâl” di Franco Giordani / UN FURLAN A MILAN. Elvio, l’english style di un furlan / PAGJINE 3 - D’Aronco, mestri e spieli di un Friûl che nol vûl molâ / L(I)NT AUTONOMISTE. Par cui sunie la cjampane? / PAGJINE 4 - Silvia Stefanelli, competence e ideis par frontâ i cambiaments climatics / Silvia Stefanelli, il profîl / Lu savevistu? Il tai si piture di vert / PAGJINE 5 - PATRIARCJIS FÛR DAL ORDENARI. LA STORIE. Cuant che un Patriarcje al ordenà di copâ il Pape / PATRIARCJIS FÛR DAL ORDENARI. Panciera e Correr, oms di Glesie dal ’400 / PAGJINE 6 - “Libars di scugnî lâ” 2.0 Nol è un paîs par zovins / La gnove emigrazion. Cui sono chei che a partissin? / PAGJINE 7 - Il taramot cidin che al à sdrumade la nestre economie / FONDAZIONE FRIULI. Un jutori par cui che al jude / PAGJINE 8 - AUSTRIE. Un vescul gnûf in Carinzie: al è Josef… Marketz / FRIÛL EUROPE. Scozie e Catalogne a vuelin jessi in Europe. Ma la Europe vuelie jessi Europe? / PAGJINE 9 - SLOVENIE. La Slovenie e fâs fieste pe Zornade de Culture / PAN E SALAM. Come çus su la palade / Dignan: FVG Strade e metarà ancje la segnaletiche par furlan / NO PAR FURLAN MA BOGNS. “Metropolitània”, contis eretichis intune lenghe normâl / PAGJINE 10 - 30 agns di Artesuono a Cjavalì / Pauli Diacun: 1300 agns di no dismenteâ / La rievocazion storiche: une impuartante valorizazion de Patrie / PAGJINE 11 - LA TIERE E LA GREPIE. Cui che al cjate un purcit al cjate un tesaur / I LIBRIS SIMPRI BOGNS. Stories dal nôno / IL FERÂL. Prime pontade. Autonomie come categorie spirituâl / IL STROLIC DI BETE. Zenvrâr. Il mês dal Unpardoi / PAGJINE 12 - LA CUINTRISTORIE DE OCUPAZION VENEZIANE. Lis resons di une Cuintristorie / LA CUINTRISTORIE DE OCUPAZION VENEZIANE. TAL MONT. La Europe scjassade //
*** I articui a son disponibii fracant sul titul. Buine leture


text:
Karate
Il karate (空手道, karatedō) al è une art marziâl di atac e difese, di origjin gjaponês, che e consist in concentrâ dute la fuarce dal cuarp intun puest determinât. Duncje, e je une art di autodifese cuntun aspiet spirituâl predominant.
Il karate si à svilupât inte isule di Okinawa, dulà che i ocupants gjaponês a vevin proibît l'ûs di armis, e daspò Gichin Funakoshi Sensei lu puartà in Gjapon. De sô creazion, l'obietîf di cheste art e fo di fâ in mût che il karateka (chel che al pratiche il karate) al rivedi a causâ un dam definitîf al aversari cuntun sôl colp.
Il karate (kara: vueit e té: man) o karate-do (il cjamin de man vueide) e je une dissipline che si pratiche cun lis mans vueidis e il cuarp disarmât. I braçs e lis gjambis a vegnin alenadis in mût di vê la stesse agjilitât e potence di une arme reâl. Plui di dut si scugne alenâ il cuarp e il spirt par rivâ a un domini totâl de situazion, e podê cussì frontâ l'aversari cun educazion e creance.
La esence di dute la tecniche doprade intal karate si concentre intal kime. Si trate di un atac esplosîf che al acompagne cualchi altri atac (pugn, pidade o parade). Se une tecniche no je compagnade dal kime, no si pues considerâle karate autentic.
Come sport di competizion, il karate si divît in dôs modalitâts:
- Kumite: al è il combatiment tra doi karatekas. La norme principâl in chest combatiment e je il control dal contat fisic cul aversari. In nissun câs un atac (colp di man o pidade) al pues causâ dams al cuarp dal aversari, e se chest al sucêt il karateka al ven scualificât. Cussì, i combatiments si caraterizin no semplicementri pe velocitât des azions ma ancje principalmentri pal lôr control.
- Katas: a son une dimostrazion dai moviments e dai cambis di posizion fats un dopo di chel altri. Dutis lis katas a tegnin dentri i elements essenziâi par esercitâ la totalitât dal cuarp. Lis tecnichis basichis des katas a son parâ e atacâ cun i pugns, lis mans o i pîts, dut combinât intune forme logjiche, come se devant si ves pardabon un aversari.


text:
TITOLÂR DE POSIZION ORGANIZATIVE TECNICHE E TECNICHE-MANUTENTIVE:
ISTRUTÔR TECNIC: gjeom. Clauderotti Daniele
Tel 0433 52030 int. 32
Fax 0433 - 52243
ORARI PAL PUBLIC: Martars, Joibe e Vinars des 10.00 aes 12.00
L'Ufici dai Lavôrs Publics al cure la procedure tecniche-aministrative des operis publichis, de fase iniziâl (domande di contribût e assegnazion dal contribût), dal afidament de progjetazion, de fase dal progjet, la adiudicazion dai lavôrs (gare-contrat), afidament e direzion dai lavôrs, adempiments D. Lgs. 528/99, vigjilance su la fase esecutive, contabilitât dai lavôrs, aprovazion dai ats contabilitât finâl e certificât di regolâr esecuzion, rindicontazion dai lavôrs.
Proceduris espropriativis: comunicazion di inviament dal procediment, fissazion des indenitâts, decret di espropri, acuart amichevul.
Assicurazions. Gjestion des machinis. Realizazion dai elaborâts progjetuâi dai piçui intervents di manutenzion dal patrimoni dal Comun.


text:
#154
Tal mieç dal vât
#154
9 coments On Tal mieç dal vât
-
Biele: ise ispirade di un fat di veretât precîs?
-
La conte no je ispirade a di un fat reâl, ma al è alc che al varès podût sucedi (e che forsit di cualchi bande al è ancje sucedût).
O soi partît di doi elements storics: 1) la situazion economiche e sociâl disperade che si veve in Friûl sul imprin dal secul XIX e che e à viodût un pic intal 1817 che, inte memorie popolâr, al è restât come "l'an de fam" cun cetancj furlans muarts pardabon di fam; 2) la presince gruesse di "bandîts" o "brigants di strade" che a puartât lis autoritâts austriachis a sburtâ a armâ ancje lis vuardiis comunâls par fâi cuintri.
Il vât sul Cormôr (Carmôr te varietât locâl), tra Torean e Culugne, al è un dai lûcs là che i "brigants" a operavin.
La conte e je nassude di li…
Carli
-
Dopo vê lete cheste conte mi gjavi propit il cjapiel. Brâf pardabon. E mi sint onorât di scrivi in chest Blog leterari indulà che a scrivin scritôrs cussì brâfs
-
Carli, propit biele!
Tu mi fasis vignî iniment une straordenarie descrizion di Gortani de Tresemane viere, dulà che lui al conte dal puint dal morarat, che o pensi che al fos li che cumò e je la concessionarie di Ferri, par lâ di Udin a Felet. Li e zirave propit une bande di brigants, che a son stâts cjapâts e i doi caporions ghiliotinâts in Zardin Grant il 25 di fevrâr dal 1811 (il Friûl al ospitave in chê volte i Francês).
Par cui che al vûl jentrâ tal teme (che mi à une vore cjapât cualchi an indaûr) al è il biel libri di Furio Bianco "Contadini, sbirri e contrabbandieri nel Friuli del Settecento".
Al sarès ancje alcaltri di zontâ ma in câs o tornarìn parsore fra cuatri "Contis misteriosis", o podês capî parcè 😉
Mandi.
-
Mi plâs parcé che a si lei come il fîl dal vueli ch'al cole di une butilie. Dome une robe, come simpri no par fâ dispiet ma par cirî di fâ miôr, parcé publicâ cule conte ancje doi altris articui? O crôt che al sarès miôr di lassâ al scritôr dut il puest che al merete, amancul pal prin dí de publicazion.
-
-
Inmó alc sule gnove grafie. No par contestâle ma juste par dî ce chi pensi. In te conte il Carli al scrîf:
Al jere un biel pieç. Sule peraule, pieç, o soi simpri mâl restât par vie chi no le ai mai sintude pronunziâ cussí ma simpri cun la esse e che cheste ç a mi somee artifiziâl…Amancul che etimologjicamentri cualchidun al puedi spiegâmi il parcé.
-
Sule quistion dal spazi da lassâ al scritôr, mi scûsi ma tal gno argagn iar si viodeve dome le date de conte dal Carli e pai articui si viodeve dome lis oris. Vuê a si viôt le date dal 17 tal articul su Gurize e tar chê dal misteri al reste il misteri parcé che no si viôt ne date ne ore:-)
A dî il vêr, o jeri vignût su Contecurte quant chi ai viodût l'articul dal Carli sul Reader che in chel moment al jere di bessôl ma cuant chi soi rivât su Contecurte o ai cjatât insiemit chei altris doi articui. O ai di vê fat il clic sul Reader juste al moment che i doi articui a vignivin publicâts.Perdon.
-
Cuntun tic di ritart, ma o volevi dî grazie a Sandri, Nelo, Gianfranco e Jaio: o ai propite gust che la storie us vedi plasude.
@ Nelo: par fortune che achì no si rive a viodi cuant che un al devente ros, parcè che cun cheste sviolinade achì cence bevi un tai o jere deventât colôr puinte!
@ Gianfranco: ca di cuatri contis misteriosis o riscji fintremai di lâ in pension, no si pues miche tignî cualchidun cu la curiositât par cussì tant timp… 😉
@ Jaio: la grafie e je simpri alc di artificiâl in dutis lis lenghis, duncje nuie pôre. Ta chest câs specific a son ancje zonis dal Friûl là che si pronuncie propit cul "ç". L'impuartant al è che tal lei ognidun al ledi daûr de sô varietât.
Carli


text:
Letare ai Filipês
Letare ai Filipets
La congregazion dai Filipets e jere stade tirade sù inte citât di Filippi in Macedonie dal apuestul Pauli intal so secont viaç missionari ator il 50 d.C.
Leint il contest da letare si po capî che e po sei stade scrite viers il 59 o 60 d.C. a Rome.
La congregazion dai Filipets a veve mostrât grant amôr e rivuart par Pauli.
Mentri lui a si cjatave a Tessaloniche, la congregazion i veve mandât dai jutoris materiâi.
Ancje ai fradis di Jerusalem, cuant che si cjatarin in stretece, lôr, cundut che a fossin puars, a forin pronts a contribuî.
Pauli al à preseât une vore la lôr gjenerositât e par chest ju segnâ come esempli a chei altris.
Contignût
Pauli al ringrazie il Signôr par il contribût che i Filipets a dan pe difusion de buine gnove e ju laude calorosementri pe lôr gjenerositât.
Ur spieghe che la so presonie, nonostant dut, e à servît a favorî il progrès de predicazion.
Ur dâ boiins esemplis e conseis rivuart al lôr compuartâsi come: vê la ment dal Crist jessint umii e no jessint egoist. Jessi impontabii e risplendi come iluminadôrs in mieç a un mont arcibolic.
Il cristian al confide intal Crist e no inte circoncision cjarnâl.
No confidâ intai recuisîts cjarnâi, lui ju considerave come tancj scartins.
Utilitât
Nus incoragje a manifestâ, come i Filipets, gjenerositât, dâ jutori ai fradis cuant che a son inte bisugne, difindi e puartâ indenant la buine gnove.
Nus consee di rivolzi la ment a lis robis di serie considerazion.
O vin di deventâ imitadôrs di Pauli jessint autosuficients in ogni circostance e mostrant tenar afiet ai fradis.


text:
PREMI FOLKEST-ALBERTO CESA 2019: SELEZION A SAN PIETRO IN CARIANO AI 31 DI ZENÂR
Al Premi Folkest Alberto Cesa 2019 a van indevant lis selezions nazionâls, ai 31 di Zenâr a Verone il cuart apontament dal lunc tour che al finarà a Spilimberc ai 8 di Lui.
Dopo des primis dôs datis di Arezzo e Loano, dentri dal Festival “Pifferi, Muse e Zampogne” e de rassegne “Racconti d’inverno”, e chê di Udin, la caravane dal Premi Folkest – Alberto Cesa, il concors che al cîr gnûfs talents che a ’sunaran inte ocasion de prossime edizion di Folkest, zuiantsi la pussibilitât di vê un Premi dal Nuovo Imaie di ben cuindis mîl euros pe realizazion di une tournèe, e rivarà a San Pietro in Cariano. Come pal solit la selezion e sarà ospitade de Fontana ai Ciliegi, il locâl storic de musiche. Un apontament consolidât di tancj agns, aromai une biele tradizion.
Joibe ai 31 di Zenâr, tacant des 21.15, inte aromai storiche sale di San Pietro in Cariano, si sfidaran trê formazions: i prins a montâ ’sul palc ’tal sarà i The funny farm, une strane formazion che e ven de zone di Brescia, fuarte di mil diviersis influencis che a contribuissin a creâ il sound particolâr.
Po dopo Francesco Garolfi ghitarist, compositôr, rangjadôr e produtôr une vore elegant che al va dal blues al rock, dal indie al prog, de world music ae musiche di autôr, de musiche popolâr ae classiche contemporanie, passant pes sonorizazions pal cine e la publicitât e la musiche pal teatri e la leterature.
I ultins a esibîsi l’Ensemble du Sud, formât di musiciscj origjinaris di diviers paîs dal mont come Cine, Romanie, Venezuela, Senegal, Moldavie, Italie, che al propon un miscliç di gipsy folk, balkan, cumbia, samba jazz, funky, afrocaribbean music, coladeira.
E vâl la pene di ricuardâ che l’obietîf dal concors e dal Premi Sunâ a Folkest – Premi Alberto Cesa no je dome la competizion tra artiscj ma soredut la pussibilitât di podê valutâ miôr, intun contest dal vîf, lis propuestis miôr dal panorame folk, world, autorâl e cjantautorâl talian che a puedin jentrâ di dirit tal program di Folkest.
Une serade cun musiche di cualitât, tra lidrîs e cjançons di autôr par chest biel conciert che si davuelzarà
ae Fontana ai Ciliegi a partî des 21.15 joibe ai 31 di Zenâr.
Par informazions: info@folkest.com –


text:
Bufulis di savon
Zûc che al maraveave ducj i fruts – e no dome chei – lis bufulis di savon a si fasevin, par solit, in Istât. Chest parcè che l’ingredient de recipe che plui al coventave a nol jere la aghe cul savon, ma pluitost lis canucjis. Lis si tirave fûr dai fros dal forment o de siale.
Par zuiâ si cjape sù un fros e si lu taie come se al fos un piçul soreli, podopo lu si met dentri de aghe, dulà che si à disfat cualchi sclise di savon, di chel par lavâ i linçui. Soflant di che altre bande dal fros si fâs svolâ i “gofs” o “bufulis” di savon.
Carburo
A zuiâ a carburo, par solit, a jerin i mascjos, jessin che al jere un zûc improibît e une vore pericolôs.
Il zûc, fat dongje de aghe e lontan dai grancj, si faseve cuntune piçule buse par tiere, dulà che si meteve dentri il carburo (di calcio) e parsore un tichinin di aghe (o une biele spudade, par i plui braurôs). Podopo si cuvierzeve dut cuntun bussulot cence tapon, robât in cusine (di conserve o di fasui) dulà che si veve fat un busut di une bande. Doprant un dêt si taponave il bûs e si spietave la reazion chimiche dal carburo, che misturât cu la aghe, al produzeve gâs.
In ultin si gjavave il dêt e si meteve dongje un fuminant, par impiâ il gâs. Il bot che al vignive fûr – scaraventant par aiar il bussulot – al faseve plui di cualchi volte mâl a cualchidun, ma chest, al jere sedi un zûc, che un prove di coraç.
Bandiere o Robe façolet
A si zuie a robâsi il fazolet cuant che si je in tancj. Si fasin dôs scuadris, dividint i fruts in doi e si metis une scuadere di front di chê altre, suntune rie tirade par tiere, cuntun zes o cuntun bachet tal savalon.
A ogni zuiadôr si dâi un numar, par jessi clamât.
Cui che al fâs il puarte bandiere (façolet) si met tal mieç des dôs scuadris e al clame un numar, di maniere che i doi cun chel numar a corin a cirî di cjapâ la bandiere prime dal aversari. Dopo vêle cjapade a àn di tornâ indûr cence fâsi tocjâ di chel altri e a son salfs dome dopo vê passade la rie. Al vinç cui che al cjape plui voltis il façolet.


text:
Trentin
Il Trentin al corispuint vuê ae Provincie Autonome di Trent, une des dôs che a formin la regjon dal Trentin-Tirol dal Sud. Il cjâflûc al è Trent. Il Trentin al confine a nord cun la Provincie Autonome di Bolçan, a sud cun lis provinciis di Vicenze, Verone e Belun (regjon Venit) e a ovest cun lis provinciis di Sondri e Bresse, in Lombardie.
StorieModifiche
Il Trentin al è stât leât a lunc ae storie todescje e dal Tirol; par todesc e je clamade Welschtirol. Il non Trentin e derive da la citât di Trent e al è un toponim doprât par designâ i teritoris dal vesculât di Trent, tieris dulà che a si fevelave talian e ladin.


text:
Par une amie, par un amì…
O sarai la vôs che us difindarà cuintri ducj chei che us malignin par daûr…
mi sintarês butâ fûr di bocje peraulatis e ofesis che voaltris, o par educazion o par status, nancje o vês mai cognossudis…
o sarai la man, no di fighete e nancje cuissà cetant curade (nuie smalt e nuie zonte di plastiche di alte mode), ma une man fuarte e un tic ruspiose che e cjareçarà la vuestre intal moment che il fondon us samearà une vore profont…
o vaiarài lis lagrimis che voaltris no rivais a sgorgolâ fûr dai vuestris voi parcè che cualchidun us à dît che “no si pâr bon a fâsi viodi a vaî”
o sarai une bestie salvadie che e difindarà il valôr de amicizie cun dutis lis sôs fuarcis, forsit parcè che no ai podût vêle e gjoldile inte etât dulà che je mi varès insiorade di sintiments e valôrs.
vemi a chi, o sarai simpri dongje di ognidune e di ognidun di voaltris… parcè che de bande vuestre o ‘nd ai cetant ricevût e voaltris o sês il gno tesaur, scrin preziôs de me anime…
di Barbara Battel


text:
Lets in Ostarie:SES & barete – contis curtisdi Francesca Gregoricchio CE LIBRI ISAL? Un librut di contis curtis, come che al dîs il titul piçul, jessû pe Kappa vu inte golaine La Comugne, tal Dicembar dal 2011. Dentri si cjate une cariolade di contitus – cuasi 20 – scritis di Francesca Gregoricchio e che a messedin il ses e la [...]
Tag: Francesca Gregoricchio
O soi daûr a viodi un tichinin di television prin di lâ a durmî, cuant che mi ven voie di gjoldimi un ultim sigaret. O slungji la man, o brinchi il pachet, o sbisighi dentri cul dêt… nuie, finîts. La voie e devente necessitât. O salti sù de poltrone. Di bot mi soi visade che il tabachin de stazion [...]


text:
Apuestul
La peraule apuestul e ven dal grêc apòstolos, che a sô volte e ven dal verp apostèllo che al vûl dî "mandâ".
La peraule e si riferìs soredut a chei dissepui sielzûts di Jesù.
I nons dai dodis sielzûts origjinariementri a son ripuartâts intai Vanzelis di Mateu, Marc e Luche e a son: Pieri, Jacum fi di Zebedeu, Zuan fradi di Jacum, Andree, Filip, Bortolomiu, Mateu, Tomâs, Jacum fi di Feu, Tadiu, Simon e Jude Iscariote che dopo lu varès tradît, e al vignì dopo rimplaçât di Matie.
Intal moment de nomine Jesus ur de podês miracolôs e ju "mandà" ator pal mont par che pandessin la sô peraule.


text:
Un “Model Friûl” pe gnove scuele
No stìn a spietâ indicazions dal alt: e je la ocasion par un progjet educatîf gnûf
Dopo des diviersis ipotesis e dai dubis su lis modalitâts par inviâ il prossim an scolastic, des posizions cjapadis di docents, gjenitôrs e students, si cjatìn di front a di un svolt: par une scuele vere, reâl - cuntune didatiche in presince - si varà di rispietâ lis cautelis necessaris, prin di dut il distanziament fra lis personis. Passade la ribelion ae idee di inscjaipulâ i students in struturis di plexiglas, e reste la necessitât di pensâ a une riduzion dal numar dai arlêfs di ogni classe o di cjatâ locâi plui grancj di chei cumò a disposizion. No pensi che al sedi il câs di spietâ dal ministeri - che nol mostre masse snait - indicazions pratichis par tacâ in sigurece il prossim an di scuele. Nol è plui timp di tontonâ e di rimbecâsi, e e je la urgjence di fâ une propueste/progjet di presentâ noaltris al ministeri, domandant in maniere ferme lis risorsis e l’organic che al covente pe atuazion, e evidenziant motivazions e finalitâts. Di furlans, no vin di fermâsi a spietâ jutoris dal alt, ma o vin di tornâ a chel pragmatisim, a chel sproc che nus à simpri caraterizâts tal frontâ lis dificoltâts de vite, o ben ravaiâ lis maniis e dâi sot!
◆ A meti dongje chest progjet, al à di jessi un grup di lavôr cu lis diviersis competencis de scuele, dai varis ents e istituzions, dal mont economic, imprenditoriâl e des professions. Cheste e sarès la ocasion par elaborâ un model “Scuele Friûl” e di inviâlu par rindi di fat regjonâl chê competence che tancj a sperin di vê ancje di dirit.
◆ Bisugne cjalâ indenant rispiet al dibatit su “didatiche a distance” o “in presince”: al è il moment di rifleti su dut il model educatîf di adotâ. E par sielzilu, no si pues fâ di mancul di pensâ a cuâl model di citadin che si vûl rivâ inte azion educative di formazion, a cuâi obietîfs, e cualis competencis che si vûl promovi. E par che al sedi un “model furlan”, al à di nassi cul contribût di ducj: ae scuele e ai tecnics de educazion, il compit di individuâ cemût realizâlu ben e in curt.
◆ Ancje jo o crôt che, in moments dificii tant che chei di cumò, al coventi “pensâ al impussibil”, come che al dîs Alessandro Baricco. E pe scuele e pal so avignî, chest al vûl dî - prin di dut - saltâ fûr de logjiche dal “no si pues”, “nol è previodût”, o dal “si à simpri fat cussì”, “no sin preparâts”! Cun di plui, ancje tignint in considerazion lis dibisugnis dai diviers puartadôrs di interès, si à di tignî cont prin di dut des esigjencis dai fruts e dai fantats, e de lôr cressite inteletuâl, emotive, sociâl… Al è compit de scuele insegnâ a vivi inte contemporaneitât. La societât e je in evoluzion e la scuele e à di lâ pâr a pâr cui timps, cence lassâ dut câs in bande lis componentis fondamentâls de educazion di ogni timp.
◆ Se si domandìn cuâl model di citadin che o varìn di lâ a formâ, la lezion dal corona virus nus jude a figurâsi simpri di plui un citadin che al à di deventâ protagonist de tutele e dal disvilup de sô comunitât, che al à di cognossi e di interpretâ i siei valôrs, e di cressi tant che persone colaborative, rispietose di chei altris, dal ambient, de nature, dai siei ritmis e dai siei ecuilibris.
◆ Ce percors podìno imagjinâ, cun ce imprescj, cun ce contignûts e in ce timps, par rivâ adore a formâ un citadin di cheste fate?
◆ Rifletìn: a) lis competencis misuradis des provis INVALSI - che a condizionin une vore in dì di vuê la ativitât didatiche - sono lis plui impuartantis tal disvilup integrâl e armonic de persone? Sono plui impuartantis des competencis afetivis e relazionâls o de creativitât, o dal spirt e de capacitât colaborative o de autonomie?
b) La distribuzion atuâl de rêt scolastiche, ise adate a ridusi lis diferencis fra i citadins de varis zonis o di areis sociâls diferentis de nestre tiere, promovint in ognidun il disvilup dai lôr talents? O ise plui funzionâl a fâ vignî fûr lis ecelencis dome di cualchidun di lôr? Par esempli, lis scuelis de infanzie, lis elementârs e lis mediis a son presidis di socializazion, di agregazion e di acuisizion dal sens di apartignince a une comunitât, recuisîts impuartants pal disvilup armonic de personalitât. Par sigurâ chest presidi, no si pues escludi il ricors aes pluriclassis, passant parsore di vecjos tabù, in considerazion dal fat che i risultâts vignûts fûr tes realtâts là che a son ativadis a fasin pensâ che a puedin costituî la gnove frontiere de didatiche.
c) Covential sburtâ a iscrivisi tai istitûts plui grancj dai cjâf lûcs dulà che intes variis ativitâts e prevâl une competitivitât alte? O - demitizant il prejudizi su lis oportunitâts formativis plui gruessis des scuelis grandis - no si puedial fâ in maniere che i students a tornin a inviâsi viers scuelis dimensionadis in maniere plui juste e funzionâls tes zonis là che a son a stâ - là che si cjate cun plui facilitât un clime di colaborazion - cuntune interazion tra scuele e teritori che e insiori ducj i doi? Lis nestris a son dutis “scuelis di ecelence”!
◆ Lis pre cundizions par rispuindi a chestis domandis in maniere apropriade a somein utopiis:
- il superament dal eficientisim e de ricercje di ridusi i percors formatîfs;
- l’abandon de tarlupule de “scuele aziende”, valutade su la cuantitât di competencis funzionâls al sisteme che i arlêfs a cjapin sù dispès inscuelâts di pueste:
- disponibilitât ae adozion di une didatiche ative che e ridusi la competitivitât ma che e promovi lis competencis cooperativis che a fasin cressi la culture de interdipendence; promovi il passaç di une “motivazion che e ven di difûr” (fondade sui vôts, su la aprovazion dai parincj e de societât…), ae “motivazion che e ven di dentri” (fondade su la cussience - di bande dal student - dal valôr de preparazion, de cognossince, e v.i.).
◆ Orientâsi suntun model di cheste fate, cuntune scuele plui sparniçade sul teritori, al judarès a cjatâ plui spazis, recuperant struturis dismetudis o pôc dopradis par vie dal calâ des nassitis, in part cul adatament di chês di altris ents o privâts (oratoris, palestris, spazis espositîfs…). In cheste maniere, si gjavarès pression sui istitûts des citâts e si larès a ridusi il probleme dai traspuarts, lis spesis e i timps par rivâ a destinazion.
◆ Sigûr e covente la disponibilitât di ducj, parcè che te scuele e cu la scuele si va a dissegnâ l’avignî de societât. Par chest, ducj a àn di sintîsi in dovê di concori a meti in pîts, tal rispiet dai rûi e des competencis di ognidun, un model gnûf che nol è dome pussibil, ma che al è ancje necessari. ❚
Dino Del Ponte


text:
Premi Friûl
Il Premi Friûl al è un ricognossiment musical assegnat ogni an, fin dai agns Otante, organizât da Radio Onde Furlane. Il concors al a viodût nassi e cressi une buine part dai artiscj che tal dì di vue e nudrîssin la sene musicâl in lenghe furlane. Imprin il concors al a sperimentât diviersis formis di espression: senegjature, radiodrame, gjornalisim, grafiche, fotografie, fumet, par dedicasi daspò (dai agns Novante) all'espression musicâl. Le idee inovative dal Premi Friûl e je stade chê di trasformâ il premi in te produzion professionâl di un album par la etichete “Musiche Furlane Fuarte”. Al è in chest mût che a àn podut iessi publicadis oparis fondamentalis de gnove musiche furlane: “Iubilaeum” dai Arbe Garbe, “Cronache” dai Dlh Posse, “Formicus” dai Prorastar, “Sono lagrimis o stelis” di Silvia Michelotti, “No vain” di Fabian Riz, “Rap par cjargnel” di Dek ill Ceesa, “Avampuest dub” dai R.esistence in dub e altris ancjemò. Dal 2011 le manifestazion e ven organizade insiemi a Homepage Festival
Vincidôrs[cambie | modifiche il codiç]
Premi Friûl par le Gnove Musiche Furlane[cambie | modifiche il codiç]
- 1995 - Bakan ex aequo con Ultrabrartan
- 1996 - Madrac
- 1997 - Luigi Maieron
- 1998 - Croz Sclizzâz
- 1999 - Prorastar
- 2000 - Pantan
- 2001 - Silvia Michelotti
- 2002 - Jonokognòs
- 2003 - no l'è stât asegnât
- 2004 - Parafangos
- 2005 - Dek Ill Ceesa
- 2006 - TNF
- 2007 - R.Esistence in Dub
- 2008 - Francis and The Phantoms
- 2009 - Orchestra Cortile
- 2010 - Luna e Un Quarto
- 2011 - Ulisse e I Ciclopi
- 2012 - La Bande Eletriche
- 2013 - Aldo Sbadiglio e la Famiglia Ananas in Vacanza a Dresda


text:
Al poià la biciclete dentri di une boschete, framieç doi mûrs di baraç che dome lui al cognosseve.
Cuant che tu vâs a zuiâ di piçul intun puest, sedi bosc, sedi campagne, tu imparis dut, di lui, tu lu cognossis tant che une femine, cu la difarence che dopo agns, i trois e i scuindarilis a restin plui o mancul compagns.
Laurinç al veve inmò tes orelis la vôs tacadice dal Cjapitani… «Scometino?» lu veve coionât.
E lui no i veve nancje rispuindût. Si jere metût su il cjapiel, al veve comedât lis pluimis, che no i dessin fastidi dilunc la pedalade, e al jere sbrissât vie inte gnot clipe di Mai, jenfri lusignis e cidinôr.
Se cheste e veve di jessi la sô prime mission cuintri il nemì, ben po, cheste al varès frontade, e puartade insom, ancje se e valeve tant che une cjiche! Vevial forsit pôre, lui, di meti pît sul pedrât di Tierç di Aquilee? Jentrà in place, sot dal nâs da ‘striacs, par cjoli ce che i coventave cjoli e vie, indâur, par trois e troiuts, a scûr, fintremai a passâ il pantaniç de roie e tornâ a San Zorz, par sbati i tretars cragnôs sul len e la sô braùre in muse al cjapitani?
No che nol veve pôre!
Nol veve pôre, ma nol jere nancje stupit. Si veve jemplât il russac cun vistîts di dîs di vore, cjolts a cjase, lui che al jere a stâ – purtrop – a une sclopetade dal front. E al veve spietât la matine, alc plui dal cricâ dal dì, par podè cjoli, par nol saveve inmò se une o plui Österreichisch-ungarische Krone, ce che i varès garantît di puartâ a tiermin la mission. Se lu vessin viodût, se a vessin capît che al jere talian, che po, lôr ce jerino, che a cjacaravin il todesc tant che une vacje e sa svualâ, insome, se lu vessin brincât, di chei timps e cun chês vôs che a corevin, lu varessin fat fûr, o ancjemò piês, fat prisonîr. Ma lui, Cavìc, come che lu clamavin fin di piçul, chei trois ju cognosseve miôr di ducj e la sô pôre e jere dome il moment di comprâ la robe… Di front dal om dal spaç al tentà di cjacarà todesc, ma chel altri lu studà subit. «Cjacare come che tu mangjis, va, no stâ fâmi pierdi timp».
E cussì di li a cinc minûts al jere bielzà su la vie par tornâ.
E al jere tornât. Vîf. Cun tal sachetin de cjamese, un pôc fruçât, l’ogjet de sô mission.
Il Cjapitani al scocolâ i voi. Laurinç si gjoldè chel moment come un frut. Po dopo i de un spagnolet di tignî in man e al piâ un fuminant. Il pacut al polsave su la taule, cjacarant todesc.
di Raffaele Serafini
Note storiche da “Storie di Sanzorz par furlan” di Vigji dal Piçul:
Un bersalîr sanzurzìn (Lorenzo Taverna, clamât Cavìc), forsit cognossint cualchi passaç discognossût, in Mai, pôc prime de jentrade in vuere, al ve il coragjo di passâ il cunfin e, in divise, al le a Tierç di Aquilee a comprâ i spagnolets che po ju puartà al so cjapitani.


text:
7 coments On Frico mareôs
-
-
Jaio, chel "Purcit di un Gughel" al merete di jessi regjistrât tal Claap – Dizionari Furlan Talian come gnûf mocul; soi sigûr che nancje i clerics a no cjataressin nuie di dî. Aromai cjâr Jaio a nus contin ancje i pei da la scune a la tombe. Bielonon chel bocjon cul spagnolet a pendolon, ise opare to? Bepi
-
Biele di une veretât sacrisante. O sin rivâts al pont che ognidun di nô al à une videocjamare incorporade lis vincjecuatri oris de zornade
-
-
No po fâ che a nus programin la vite, da la nassite a la muart. Ce che o vin di mangjâ, il lavôr che o fasarìn, la femine juste e trops fruts che o varìn. E in font cuant e di ce mâl che o varìn di murì.
Vêso viodût Matrix?, une robe dal gjenar.
Diu nus vuardi, ma jo la viôt brute.
Jaio, dinsi coragjo!
-
Graziis a duç pal vuestri coment. Le conte a jere 3 voltis plui lungje parce che su chest a 'nd ere un frac da dî ma finalmentri ancje in chiste version scurtade al baste par dâ une cerce di cê ch'al puès sucedi.
Jaio
-
O ai viodût che chest sabide 12 aes 12, in vie Lionel a Udin, al é pusibil di firmâ pe autonomie dal Friûl. Saressie le volte buine?
Al vâl forsit le pene di provâ, biacemai dome par obleâ i autonomiscj a doprâ le marilenghe e tornâ a crodi che se Udin nus a fat da pari al puedares ne dí fânus da nono.
Jaio


text:
1
av.
[CO] (derivât di 'vacuo') in maniere futile, in mût futil, cun futilitât, in maniere inutile, in mût inutil, cun inutilitât, in maniere superficiâl, in mût superficiâl, in maniere vueide, in mût vueit, in maniere vacue, in mût vacui cun vacuitât, in maniere fatue, in mût fatui, cun fatuitât, in maniere insulse, in mût insuls, cun superficialitât, in maniere sterile, in mût steril, cun sterilitât, altr.trad. cun lizerece, futilmentri, in maniere lizere, in mût lizêr, insulsementri, inutilmentri, lizerementri, sterilmentri, superficialmentri, vacuementri


text:
I COLÔRS E LIS FORMIS DE STORIE: UN VIAÇ INTE ART DAL FRIÛL. Storiis che a nassin di bleons e di maiis. Puartis viertis sui siums
Ce vuelial dî colâ dentri di un cuadri, esplorâ lis penombris di un afresc,
fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie,
ma lis conte dal didentri, cu la vôs dai lôr protagoniscj, intun zûc gnûf e intrigant.
Giuliana Fonzar e je une artiste furlane cetant inovative e interessante. Di timp, e je daûr a esplorâ une tecniche che si clame “patchwork pitoric”. Cuntune pazience infinide e recupere tocuts di tele di dute chê mont di peçots che a restin dismenteâts par agns tai scansei di cjase: bleons, maiutis, golarinis, façolets, suiemans. Materiâi diferents par colôr, grane, consistence. Dopo vêju fats a blecs e strissulis, e cûs insiemi i tocs par dâ vite aes sôs figuris. La operazion e podarès someâ une “recherche” proustiane impegnade a cirî fruçons di vite passade par trasformâju in sensazions, emozions, alfabets misteriôs vignûts fûr des pleis di un imagjinari fecont e gjenerôs. Un lavôr resint de autore furlane, intitulât “Oltre i confini della fisica”, al è stât selezionât a rapresentâ la Italie inte suaze dal “Contest EQA 2018″ (e cu la Fonzar, ancje altris siet artistis), che si davuelzarà a Birmingham, e che al sarà destinât par doi agns a zirâ in Europe.
Lis tematichis plui dongje de sensibilitât di Giuliana Fonzar a son peadis ae rapresentazion di une realtât che dome in aparence e descrîf une prospetive obietive e concrete: ambients, architeturis, cjamaris, zardins a fasin simpri di fonts a figuris umanis che a strissinin l’osservadôr intune dimension alternative, provocatorie, là che il voli interiôr al vinç simpri sul element razionâl, e lu cjape dentri, presonîr dal contest che aromai lu oblee a sgarfâ dentri des pleis plui scuindudis dal so cûr. I cuadris a deventin cussì puartis viertis su la profonditât dai siums, e dut ce che si viôt e che si contemple al cjape sù un valôr simbolic potent e inmagant. In particolâr, si percepìs une atenzion grande e straordenarie pal mont feminîl, esplorât in dute la sô fuarce evocative e sensuâl. Lis feminis rapresentadis de artiste - dispès ispiradis di personis reâls, che cun jê a àn inmaneât un rapuart di amicizie e di esperiencis condividudis - a son traviersadis di une cjarie emotive fuarte che e fonde la sô energjie intune dimension pre logjiche e junghiane.
Il cuadri che al inspire la storie di chest mês si clame “Claudiana” (grant 47 centimetris par 59). Realizât tal 2107 cu la tecniche dal “patchwork pitoric”, al rapresente une femine dominante, plui sensuâl che no agressive, ancje se e ten un scorein inte man. Ae delicatece dal profîl de muse, a pene sfilât, i fâs cuintri la materialitât poderose dal sen discrotât e la curve feconde dai flancs. Un rincjin, un braçalet e un medaion a sugjerissin di pensâle tant che une siore elegante, salacor de buine borghesie, braurose dal so stât sociâl. Ma la pose anticonvenzionâl, trasgressive, stramontante (une part dal scorein al jes fûr de suaze) e vûl declarâ une volontât esplicite di jessi fûr di ogni scheme imponût de consuetudin sociâl par lassâ plene libertât aes pulsions plui profondis e misteriosis de sô psiche. ❚
Agnul Floramo


text:
par Aldo
par Aldo Brusìn Mestri
te sale grande de Cjase de Zoventût di Sant Scjefin di Buje
VINARS ai 7 di avost aes 20.45
videoproiezion da la rapresentazion teatrâl
fate ai Colonos ai 25 di avost 1996
I TURCS TAL FRIÛL di Pier Paolo Pasolini
regjie di Elio De Capitani musichis di Giovanna Marini
produzion Teatro dell'Elfo cun Teatro Stabile FVG e cun Biennale di Venezia
video regjiedi Remigio Romano cu la supervision di Elio De Capitani
Il spetacul al è stât rapresentât tal curtîl dai Colonos, cu la regjie di Elio De Capitani, ai 25 di Avost dal 1996. Sul teren di glerie e cence nissun aiût tecnologjic, ta la lûs naturâl dal amont, i atôrs a àn rivivût la storiche scorsade turche, dentri di un spazi ocupât dal public numerôs sintât par tiere, intun rapuart diret e fisic jenfri atôrs e spetadôrs, daûr da la tragjedie greche. Di chel event indimenticabil al reste un document video ecezionâl, che al ven riproponût ta la version restaurade.
E Aldo?
"Aldo era la riserva segreta di memoria, il volto contadino con l’amarezza della fatica nella bocca
che va all’ingiù, e gli occhi vivissimi che scrutano e che parlano nei silenzi come nelle invocazioni.
Aldo era la forza ferma, radicata, degli alberi antichi, la forza dei vecchi – anche se allora non
lo era ancora – la forza di chi ha dentro l’energia passata di chi non c’è più." Elio De Capitani


text:
Tal nestri curtîl o jerin in vot, dai cinc ai tredis agns. Jo, la plui piçule ur intrigavi, no mi volevin mai daûr soredut cuant che a vevin di fâ une scorsade. Cussì mi poiavin sul scjalin dal toblât e mi ordenavin di stâ buine e di no pandi ai grancj, che se no mi varessin cjonçât lis strecis cu la manarie.
No vevi nuie ce fâ, o passavi il timp cjalant la vigne a bersò, lis busis tal mûr, o zuiavi di claputs, infin mi tignivi compagnie di bessole.
Dut un trat o ai viodût vignî indenant, di corse sul pedrât, une schirie di furmiis.
Tantis, cence trussâsi, a montavin sul scjalin. Mi sei tirade in bande par lassâlis passâ.
Lant, par tiere, jenfri i rârs fros di jerbe a dissegnavin une rie nere, drete che e someave tirade cul lapis. Cualchidune e sburtave, cun fature, piçs di fruçons.
Mi parevin contentis.
Ur ai domandât cisicant dulà che a vevin di lâ, parcè che no polsavin un moment su la piere. O jeri sigure che mi varessin capît, furmiis lôr e jo, furmie dal trop dai fruts: o dopravin il stes lengaç.
Di fat mi rivavin lis peraulis dentri il cjâf. A vevin cjatât la mangjative culà vie, sot il barcon alì che nô o spacavin la tavaie. Cumò a puartavin i golosets tal furmiâr, par passi ducj chei che no podevin saltâ fûr, ven a stâi i vuardians, i soldâts e lis nenis. Il lôr cjistiel al jere grant, cun doi puartons, tantis stanziis e coridôrs, e sì, alc al restave di stabilî tal plan parsore a pene slargjât.
E intant, a lavin indenant e indaûr cence padin.
O volevi judâlis, alore o ai robât un gucjarin di zucar, lu ai spandût sul scjalin. Roseât un miluç e spudât i bocognuts in rie tal cjanton. Tirât vie ducj i claps e il sporc dal pedrât, par che no si inçopedassin.
Zornadis passadis tignint strent il gno segret ligriôs: vie pal dì mi sentavi in spiete di viodilis rivâ, dispès mi cjaminavin su lis mans, a sgripiavin lizeris jenfri i dêts, lassant un odôr che ancjemò mal impensi, dolç e garp. Ur ai dit che mi plaseve un grumon la lôr cjase. O varès volût vierzile o ben podê jentrâ. Mi sarès plasût jessi furmie.
Une brute sere barbe Doro al è rivât invelegnât tal curtîl vosant: «Lu ai brusât, viodarìn se a àn il coraç di tornâ chês malinis, a crodevin di jessi paronis di balinâ pardut, di becolâ ue e rosis, ve, cumò lis ai disterminadis».
Al veve dât fûc al furmiâr.
Spirtade, o cjalavi il disastri. La tiere e fumave ancjemò, e jere dute talpassade, si viodevin i segns dai scarpons.
Mi vignive di vaî, mi cresseve dentri une rabie discognossude, foreste, tant che o ves patît un tuart, che mi fos stât robât un toc di anime. BarbeDoro al jere trist, rogant, si faseve biel parcè che al jere plui grant di lôr. Mi dulivin cjâf e sanc.
Mê Agne, cidine, mi cjareçâve i braçs a planc, par cuietâ il gno cruzi.
«Lis cognossevi dutis» i ai dit, disperade.
di Giuliana Pellegrini
#118


text:
Insegne luminose
insegne Catania, insegne luminose Catania, insegna luminose neon Catania, insegne luminose THE SPACE CINEMA Centro Commerciale ETNAPOLIS Catania -...
insegne luminose negozi, insegne negozi, insegne led, insegne per negozi, insegna negozio Pomellato boutique di Parigi
insegne negozi, insegne luminose negozi, insegne per negozi, insegna luminosa Singapore, insegna negozio GUCCI boutique a Singapore
insegne luminose Terni, insegne Terni, insegne luminose neon, insegna luminosa The Space Cinema - Terni
insegne Milano, insegne luminose Milano e Provincia, insegne luminose Vimodrone, insegna luminosa Ricoh Vimodrone - Milano
insegne luminose negozi, insegne negozi, insegne luminose per negozi, insegne luminose neon, insegne luminose negozi Disney
insegne luminose Milano e Provincia, insegne luminose neon, insegne luminose Segrate, insegne Segrate, insegna luminosa Lufthansa - Segrate
insegne luminose Milano, insegne Milano, insegne luminose negozi, insegne negozi, insegna luminosa Coca Cola
insegne luminose Milano, insegne luminose al neon, insegne pubblicitarie, insegne luminose Milano Stazione Centrale, insegne luminose Piazza Duca D'...
insegne Milano, insegne luminose Milano e Provincia, insegne Assago, insegne luminose Mediolanum Forum, insegne luminose Assago Milanofiori
insegne luminose Napoli, insegne luminose Centro Commerciale Il Vulcano Buono Napoli


text:
Setemane
La setemane (dal latin septimana) e je une unitât di timp, plui lungje dal dì e plui curte dal mês; inte maiorance dai calendaris modernis e dure 7 dîs. Cheste e je dome une convenzion, che a ven probabilmentri dai Babilonês, parcè che la setemane no je leade ae astronomie. Tal calendari gregorian a son 52 setemanis in un an.
Inizi de setemane[cambie | modifiche il codiç]
Il standard ISO 8601 al specifiche il lunis come il prin dì de setemane. Cheste e je la norme in cuasi ducj i paîs dal mont; in Portugal, Brasîl e in cierts paîs anglosassons (come i Stâts Unîts e il Ream Unît), la setemane e scomence invezit di domenie.
Inte Bibie ebree la prime zornade de setemane e je la domenie, ven a stâi chê dopo dal Sabbath, dì di polse di ogni lavôr; chest e je ancjemò vuê la usance in Israêl. Tai paîs islamics invezit la zornade di fieste al è il vinars.
La setemane intai calendaris rivoluzionaris[cambie | modifiche il codiç]
In cualchi calendari rivoluzionari, ven a stâi vignûts fûr di une rivoluzion, la durade e il non de setemene e cambiavin:
- Tal calendari republican francês, l'an al jere dividût in 36 decadès (decadis o periodis di 10 zornadis) plui 5 o 6 dîs suplementârs.
- Tal calendari rivoluzionari sovietic, la setemane di siet dîs e fo sostituide cuntune di cinc, par provâ a gjavâ la conotazion religjose de domenie, come 'dì dal Signôr'. Chest cambiament al durà però dome dal 1929 al 1 di Dicembar 1931; daspò si doprà un calendari cun 6 zornadis di lavôr, cun pôc sucès, par cui intal 1940 si tornà al calendari gregorian.


text:
E jere tor miezegnot e cundut che al fôs il mes di Avost le aghe dal canâl di irigazion e jere frede, glaçade di fâi vignî i grisui a Meni di Lene. Ben si intint s’a tu vâs discolç a dâ l’aghe a no tu puedis pretindi di sudâti la cjamese, massime di gnot. A chei timps là, pene finide la seconde vuere mondiâl, i stivâi di gome tu ju sumiavis e Meni cu la strache ch’al leve a durmî a nol veve nissune voie di sumiâ. Al veve pene viert il puartelon dal canâl par fâ jentrà la aghe tal cjamp di menighe, cuant che alçant il cjâf al viôt trê balis di lûs ch’a i vegnin incuintri e si fermin a plomp parsore di lui. Dî ch’a i à cjapât a colp une sbigule, un spali di fâse tes braghessis al è dome un toc di veretât, parcè che Meni a nol è stât plui bon di movisi e cun di plui dai pîts, ancje il sanc tes venis i veve glaçât. Nome i voi a àn rivât ancjemò a viodi i zîrs di inzirli che lis trê balis i àn fat parsore il cjâf e ator pal cjamp, prin di scjampâ vie tant che il folc. Pene ch’a i à tornât un pôc di calôr tes venis, cui bregons plens e bagnâts, al è stât dut un cjapâ la biciclete e pedalâ tant che un sfolmenât viers cjase. E tal doman: contâle o no contâle, cul risi di fâsi cjoli pal cûl par dute la vite. Cui bregons curts al monte in biciclete e al torne tal Palangon, il cjamp parsore la Stradalte, si ferme su la sgjavine e al dâ un voglade ator, al viôt trê maglis scuris, ancjemò cualchi pas indenant e i comparissin trê grancj cerclis te mediche brusade. Inalore cumò al podeve ancje contâle, che forsit cualchidun i varès crodût.
La Stradalte! A le àn clamade in ducj i mûts: Flaminee, Ongjarese, Napoleoniche, ma Stradalte al è il non ch’al è restât salt tal cjâf dai furlans di mieç, parcè che li e je la linie da lis risultivis che e divît lis tieris altis da lis tieris bassis. Val a dì: Listize, Mortean, Bicinins, Antognan fin a Palme a saressin lis tieris altis, là che Bertiûl, Talmassons, Cjasteons di Strade, Morsan e Gonârs a saressin lis tieris bassis, dulà che une volte a scomençavin i palûts, prime da lis bonifichis dai prins agns dal 1900. Su chê strade li a son passadis, secont cualchidun, dutis lis plui grandis disgraciis ch’al vedi viodût il Friûl, a scomençâ da la concuiste dai Romans, lis invasions dai Visigôts, Uns cun Atile, Ostrogôts, Langobarts, Avars, Carli il Grant, Republiche di Vignesie, e i Turcs fin a rivâ a che di Napoleon ch’al à volût lassai ancje il so non.
E jere une strade militâr che e leve di Soreli Jevât viers Soreli Bonât e al contrari; ce podevino domandâ di miôr i invasôrs? Si capis inalore che a traviersâle al jere simpri un riscjo fintremai ai timps di vuê, ancje se daspò che vevin fat dute une schirie di tarondis a jerin un grum di mês che la strade a no faseve plui fevelâ di sè. A rompi il cidinôr, a metât Fevrâr dal 2012, al è capitât un câs une vore curiôs ch’al à fât pensâ a une gnove invasion, cheste volte nuie mancul che de bande dal cîl. A si conte che un zovin di Codroip tornant cjase di Palme in machine viers miezegnot, al vedi viodût propri dongje une grande taronde, une filze di machinis fermis e daspò dismontât, si è cjatât denant une sacume di om alt cuasi cuatri metris che al cjaminave spesseant su l’ôr de strade, un pipinat plen di muscui cul cjâf a forme di coni çoncjât, une sorte di omenon vert insume, ch’al è sparît talpinant cun lis sôs gjambonis lungjis e stuartis cence fâsi cjapâ e nancje fotografâ. A la domande cemût mai nissun a lu à fotografât cun ducj i imprescj ch’o vin tes sachetis, e àn rispuindût che i telefonins a no lavoravin, e jerin come blocâts. Il câs al à fât scjas tant di finî sui gjornâi e fintremai in television, ma l’omenon a no si è fât plui viodi lassant ducj in te curiositât plui grande. Cemût jerial fât di bon, e ce ch’al jere vignût a fâ, al è restât un misteri, tant che un gno nevôt che al vîf a Rome, ma che al cognòs ben i nestris paîs e dulintor, savût il câs, al à cirût di figurâlu denant dal Municipi di Mortean come te figure. Nome cumò a mi ven iniment ch’al podarès jessi stât un di chei pâi ripetidôrs de rêt celulâr, plens di orelis e altris argagns, che stufât di sintî dutis lis monadis ch’a si conte la int par telefon, al vedi displantadis lis fondis de tiere e al sedi scjampât vie par simpri.


text:
IL FERÂL. 9. Autonomie come categorie spirituâl
Tantis a son lis iniziativis e fiestis, lis datis simbolichis che pre Checo al à metût impins, sul plan religjôs, culturâl, storic par creâ une cussience furlane, un sens fuart di identitât tal popul. Impuartants e fuarts i siei intervents tal timp dal taramot par une ricostruzion che e fos fate a nestri mût e che po e je deventade “il modello Friuli”.
pre Roman Michelot
Prime di cognossilu, di scoltâlu, di frecuentâlu, ancje jo o preavi, o resonavi, o scrivevi par talian e o varès baratât dut il gno mont culturâl e spirituâl par cualsisei modernitât o banalitât taliane o americane. Come che a àn fat i indians cul aur che lu scambiavin par un toc di spieli, o la nestre int cui cjaldîrs di ram par un seglot di plastiche, o cul lôr patrimoni di sapience svendût par cuatri piuladis plui o mancul siguris par talian. No podìn inrabiâsi cui gjenitôrs e cui nonos che a talianin cui fîs e cui nevôts se nissun no ur à insegnât il valôr straordenari di ce che a butin vie e il dam ireparabil di pierdi la proprie lenghe, culture, muse, anime.
◆ Pre Checo chest nus al à berlât in dutis lis manieris e ancjemò di plui intant dal taramot, che al riscjave di sfigurâ par simpri il cûr dal nestri cûr. Al à batût e berlât par une ricostruzion oneste, fedêl e inteligjente. Al à pretindût rispiet cuant che o domandavin la caritât a la Italie e al mont. “Fasêtnus regâi che nus plasin a nô, e no a voaltris. Che se us plasin a voaltris e no a nô, o podês tignîsai” al à berlât te basiliche di Aquilee. E cul Friûl in zenoglon, al à vût il fiât di dî: “Il fat che no podìn tornâ a ripiâsi di bessôi, nol vûl dî che no podìn aministrâsi di bessôi”.
◆ Lis sôs bataiis politichis, par un partît furlan e dai furlans, che lui sal viodeve usance une Volskspartei nostrane, la mozion dai 529 predis pal svilup dal Friûl, lis manifestazions e lis sfiladis e lis firmis pe universitât, la messe par furlan, la fieste dal popul furlan stranfât pal mont, i apontaments a Aquilee pai 3 di Avrîl e pai sants Ermacore e Fortunât, lis conferencis ator pal Friûl e ancje fûr, a vevin dutis un unic intent: fâ saltâ fûr i furlans di une situazion croniche di scuniment, di rassegnazion e di passivitât par che a cjapassin in man di protagoniscj il lôr destin politic, economic e culturâl. Come ogni popul decent.
◆ Cheste ativitât inteletuâl, culturâl, religjose e politiche, che di altris bandis le clamaressin dal sigûr “teologjie de liberazion”, e veve lis virtûts e i limits di ogni robe peade a chel moment e a chel contest sociâl. Un profete e un mestri al à di fâ lûs intal so timp, e duncje la part plui plene di significât e je une rispueste adate a chel moment. Se no al fevele parsore dai nûi. Cul passâ dal timp, si gjave o e cole di bessole la part acidentâl, episodiche, e al reste chel alc di trassendent, di profont e vitâl che al parten a la storie stesse dai oms. Pre Checo nol pues e nol à di fâ ecezions e duncje al sarès un tradî il so pinsîr e la sô volontât se nô o cjapassin ce che lui al à dit intal so moment par ripetilu a pampagal vie intal nestri timp e contest cambiât e di tant. O vin di vê il sintiment di tramandâsi il spirt di une persone, no il so cuarp, come che a stan fasint in diocesi lant ator cu la cassele dai vues di sant Luîs Scrosop. ❚
pre Antoni Beline


text:
“Spositi, dài, c’o taconìn!” Al è un argoment un tic rognôs. Par talian o podaressin tradusilu cun: “Sposati, su, che così siamo felici tutti” e si lu sint di spes dîlu dai oms zovins e machos, nomo?
Dal pont di viodude des feminis al varès di sei: “Marìditi, sù po, c’o taconìn”. Al sucêt magari tes scuelis, a dîsilu des zovinis li ch’al sucêt che un mascjut biel biel al tire e al plâs a plui fantatis che si lu contindin.
In amôr come in vuere, ognidune e scove fur i imbroieçs e ju tente par fâ colâ il Biel zovenut tal tramai (che a si disarès ancje “palisse”, in marilenghe).
Ma al sucêt che chel sacrament di Pipinot si è invaghît di une sole de companie e dome di chê, e cussì nol cole mai cun nissune; seriôs dur al fas passâ vie dutis lis “avances” come robe che i dâ fastidi: se no à “Che”, nìe! Par nissune.
E alore al sucêt che a al è li che cualchidune di chês refudadis la cjape propite mâl; la robe no ur va jù e a si impunte che se nol cole cuntune di lôr cussì, al sarà ben une atre maniere par fâlu colâ; e a si metin dacuardi, e a si organizin.
Intant la “Insiminide” – parcé che al è clâr, nomo? che chê li no je migo tant juste, se si lasse scjampâ un cussì – jê e va par so cont cui soi ghiribits e no i interesse di morosâ cun lui: a son doi biei amis e al va ben cussì; vonde no?
Ma: “no pasa!”
Jenfri di chê cumbricule di feminis a ‘nd è simpri une plui carogne: “A nol ûl, eh? Bon! Viodìn di fâju maridâ ae svelte, dâi mo; cussì une volte ch’al si è sentât a li al à la sô papute, si calme e… prime o dopo o une fiestute furbe, o un librut galeot, o une machine cence benzine di colp … tu viodarâs mo s’al mi cole chi!”. A li.
Che po naturalmentri, chê li no ûl migo tignîsilu par dute le vite, jê, chel lì; e à altris robis di fâ, t’e vite.
E cussì, come ch’al sucêt in chescj câs, e ven sielzude tal grup une… no proprite a câs: par solit e je une un ninìn tristute, che no sta passant un bon periodi, magari un tic sfigade e ch’a somee slunide – come chê là! che jê so amìe tant ben – e a ven coinvolzude.
A si sigurin che ancje jê e à un debil pal Biel (cuant che lis fantatis a vuelin fâti colâ ta chestis trapulis e fati ameti alc cjale!… al è un moment) – che po jê, cjapade des sôs disgraciis, si freiarès ancje, no i interessarès nuie, ma a è une prede masse biele e, mal par jê, a è che juste. E cussì a le mandìn simpri pui dispès dongje de nestre ‘Siminide’ sperant di fâi “pressure” (pressing, a disaressin chei dal balon).
Jê, benedete, a no sa migo che daûr al è il Diaul; jê e va e candide e sigure e cun biel fê e ìstighe l’amie come se la stes conseant: “E dâi puar, sposilu po; ‘c’è lu fatu tant suspirâ”
Se dut al va ben, a sun di dâi l’omenut al cole. Un pôc parcè che al tache a convincisi ancje lui che: “A sarès ore che tu fasessis el om, ôstie! dai po!” e nol vûl fâ brute figure cun lis amiis (che a son ancje sôs di lui); e un pôc parcè che pardabon al volarès metisi insieme ae Biele, puaret, ancje s’al sa ben ch i tocje spietâ – e sperâ – che e sedi Jê! ch’a decît; ma lis A-miis i fasin capî che “al è lui! che a l’ha di decidi i timps, èeh senò ca …!” E lui, ninìn, come un gial al torne a partî cun lis avances ch’al somee pardabon che e sedi dute iniziative sô.
Cemût varaie di lâ a finî cheste storie?
Secont me, jê e tache a vê suspiet; parcè che daspò, come ca è simpri la storie, tant Slunide la zovine no jè – (a ches altris i faseve comut di crodi cussì e jê e lassave crodi, tant… Come un zûc) – e a va a finî che cuant che si inacuarç no le cjape tant ben.
E culì a nus ven di pensâ che magari, se ju lassàvin in pâs fâsi i lôr zûcs e ve lis lôr robis a lor doi, lis lor cjaminadis, el lor studià insieme, cuisà! Magari a jèrin ancje bielzà sposas, parfin.
O magari a jerin a tor pal mont insieme: a si cognòsin di simpri e in somp tu sas cemunt c’a è tai pais: si cognossisi di piçui, si studie insieme, si fasin provis, progjets, a si zuie ai morôs e si va a vivi; e po a si cjatisi plui in là e, zornade daûr zornade, dopo vessi dade une man, a si va insieme par dute la vite. E tu lu decidis alì. dì daspò dì, da par vualtris di bessôi.
I zuri che no sai cemût ch’a je lade a finî. Forse no je nancje finide, cuissà!
Dome che tal paîs a son ancjemò mocui che a zirin ator … Biei, dûrs e rumorôs e al tocje stâ atens e schivâju che ti rìvin intor: nol sarà che i è restade sul stomi a cualchidune, la robe?
Finît.
Ma us someino robis ch’a puedin sucedi pardabon?
di Bepi Gjaline
.


text:
…di condomini
Cumò us conti la mê esperience par vie che o crôt che e sedi ancje chê di tante altre int che si cjate a vê a ce fâ cun la aministrazion di un condomini.
O tacarai fevelant dai adempiments fiscâi, che cun la gnove riforme dal condomini, a saressin cjapâts dentri intes atribuzions dal aministradôr. Di fat l’articul 1130 dal Cod. Civ. al dîs che all’aministradôr di condomini i spiete ancje di:
5) eseguire gli adempimenti fiscali
mi somee a vonde clâr, e no dovaressin jessi pussibilitâts di no intendi ben la robe ma… chei ce che ti van a pensâ par sghindâ chest dovê… pense che ti ripense a àn cjatade cheste biele soluzion, ti mandin a cjase, prime de assemblee ordenarie, un sfuei clamât, di lôr preventîf, ma che in realtât al è un tarifari, e indulà che si cjatin i coscj par lis prestazions aministrativis ordenariis e chei pes prestazions straordenariis che no saressin cjapâts dentri intal compens dal aministradôr… e provait a induvinâ indulà si cjatin i adempiments fiscâi ? naturalmentri intes prestazions straordenariis e in chest mût cuant in assemblee si decît di rinomenâ l’aministradôr, secont lôr, si acetarès ancje il tarifari… par la cuâl al compens si zontin ancje chei coscj… cussì il cost dal aministradôr par unitât imobiliâr al passe da 85 a plui di 100 euros… po dopo a fasin une magje par vie che intal bilanç preventîf chei coscj no si cjatin ma a saltin fûr intal bilanç consuntîf…
ma nus è ancje capitade une altre robe, di fat tal 2013 cuant la semblee e veve cjapât la decision di aumentâ i massimâi de assicurazion l’aministradôr ce aial fat ? Al à pensât ben di assicurâ ancje i dams pe aghe cuant intal nestri regolament di condomini si dîs claramentri che a son di assicurâ dome la responsabilitât civîl e chê par il fûc stant che al è un implant di riscjaldament autonomi e ognidun al fâs la so assicurazion par la aghe. Alore cumò si cjatin cuntun premi che al è passât da 500 a cuasi 1300 euros, cun dai condomins che a àn dôs assicurazions. O ai provât l’an passât a fâmi sentì inte semblee e inalore o vin votât e dome 1/3 dai condominis a jerin dacuardi. Magari cussì no, intal Cod. Civ no si dîs nuie de maiorance par aprovâ une assicurazion ma a son dôs sentencis de Cort di Cassazion che a disin che e covente la maiorance dal 50% ….
ancje in chest câs a profitin de bibie de int… par fâ ce che a vuelin… in plui a àn spietât par firmâ il verbâl 12 dîs e se jo no fos lât a domandâ se al jere stât firmât a varessin lassat passâ il timp par impugnâlu, ven a stai 30 dîs…
…ma nol è dut… ancjemò se tu vuelis jentrâ inte aree dal sît par viodi de documentazion online tu às di firmâ une “Dichiarazione autorizzativa e liberatoria” indulâ si dîs:
“Il/la sottoscritto/a… chiede che tutta la corrispondenza relativa al condominio stesso, ivi compresa quella per la quale è fatto obbligo dell’invio a mezzo posta raccomandata, e con l’esclusione di eventuali solleciti di pagamento e corrispondenza a carattere legale, sia recapitata al seguente indirizzo e-mail: …
– l’indirizzo di cui sopra è di proprietà dello/della scrivente e/o riconducibile allo/alla sottoscritto/a. In caso di eventuali disguidi legati all’utilizzo dell’e-mail , l’email si riterrà comunque recapitata.
– Per quanto precede esonero l’amministratore da ogni responsabilità, ivi comprese quelle legate alla legge sulla privacy.”…
di fat une biele opare mestre di ilegalitât par vie che si domande di fâ di mancul di doi dirits di fonde ducj e doi previodûts de leç. Un al è chel de certece de comunicazion e l’altri antant impuartanton al è chel de privacy par la cuâl si à il dirit di dâ o no dâ il permès al tratament dai datos par fins comerciâi… e cuant i ai dite che al je une leç su la privacy mi àn rispuindût che se o vueli o pues fâ di mancul di firmâ la dichiarazion…
ce pensâiso po di cheste situazion ?


text:
25 di Avrîl
Il 25 di Avrîl e je la 115° zornade dal Calendari Gregorian, (la 116° se l'an al è bisest). A mancjin 250 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1945 - insurezion gjenerâl partigjane in alte Italie
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- fieste de liberazion in Italie